**Мураббийларнинг ахборот, таълим-тарбия соатларида ўтиладиган мавзу**

**Уч буюк қадрият: маънавият, ахлоқ-одоб, маърифат**

Мамлакатимиз ўз мустақиллигини қўлга киритгандан сўнг эркин фикрлайдиган, ўз-ўзини англайдиган, жамият мақсад ва манфаатларини тушуниб етадиган, ҳар томонлама етук комил инсонни тарбиялаш вазифаси давлат сиёсатининг устивор йўналиши қилиб белгиланди. Уни амалга ошириш эса энг аввало тарбияланувчиларнинг ички руҳий маънавиятини бойитиш ва мустақил дунёқарашини шакллантиришни тақоза этади.

“Ҳар қайси давлат, ҳар қайси халқ интеллектуал салоҳияти, юксак маънавияти билан қудратлидир.” **Ш.М.Мирзиёев**

**Маънавият қандай ҳодиса?**

Маънавият кўп қиррали тушунчадир. У инсон фаолиятининг барча қирраларини, унинг яққол кўзга ташланувчи зохирий ва яширин, ички руҳий – ботиний томонларини ҳам қамраб олади.

Маънавият ўзи нима, деган саволга аниқ ва лўнда жавоб топиш қийин. Унга ҳар хил, баъзан эса бир-бирига қарама қарши, ноаниқ саёз жавоб ва фикрлар билдирилган.

“Маънавият” тушунчаси ва унинг тамойилларига ўзига хос изоҳ ва таърифлар бериб келинмоқда. Бунга сабаб “Маънавият” тушунчаси кенг маънода жамият ҳаётидаги ғоявий, мафкуравий, маърифий, маданий, диний ва ахлоқий қарашларни ўзида тўла мужассам этган ижтимоий-маънавий ҳодиса эканлигидир.

Аслида маънавият – инсонни жамики бошқа мавжудотлардан ажратиб турадиган энг бақувват маънавий-руҳий омил ҳисобланади. Инсон – табиатнинг, барча мавжудотнинг гултожи дейилганда унинг ушбу хислати, яъни юксак маънавият эгаси бўла олиш имконияти назарда тутилади. Бу имконни бошқа жонзотларда кўрмаймиз.

Моддий нарсалар одамга жисмоний озиқ ва қувват берса, маънавият унга руҳий озиқ ва қудрат бағишлайди. Фақат моддий жиҳатдан таъминланиш билан кифояланиш – онгсиз ва руҳсиз маҳлуқотларга хос. Маънавиятга интилиш эса руҳ ва онг эгаси бўлмиш одамзотгагина хос фазилатдир. Маънавият одамнинг ақлий ва руҳий олами мажмуи каби мураккаб ижтимоий ҳодисадир.

Маънавият жуда кенг қамровли тушунча бўлганлиги учун ҳам, юқорида таъкидлаганимиздек уни бир жумлада ифодалаш ниҳоятда мушкул.

Маънавият кўпроқ инсон қалбига, ботиний дунёсига қаратилганлиги билан ажралиб туради. Шу маънода маънавият инсон қалбидаги илоҳий бир нур саналадики, бу илоҳий нур ҳеч бир жонзотда йўқ. Маънавият шундай сеҳрли тилсимки, уни тугал ечишга башар қудрати етмайди. Шундай экан, «маънавият» тушунчасига бир йўла мукаммал таъриф бериш мураккаб ҳисобланади.

Биринчи Президентимиз Ислом Каримовнинг «Юксак маънавият- енгилмас куч” асарида: «Маънавият - инсонни руҳан покланиш, қалбан улғайишга чорлайдиган, одамнинг ички дунёси, иродасини бақувват, иймон – эътиқодини бутун қиладиган, виждонини уйғотадиган беқиёс куч, унинг барча қарашларининг мезонидир” деб таърифлаган эдилар. Бу таърифда инсон фаолиятининг барча маънавий қирралари қамраб олинганини кўриш мумкин.

Бир қатор олимларимиз анжуманларда қилган маърузаларида «маънавият – инсондаги ахлоқ, одоб, билим, илм, иймон, ихлос ва инсоният камолоти учун ижобий таъсир қилувчи тизим ёки маънавият- инсоннинг ақлий, ахлоқий, илмий, амалий, мафкуравий қарашлар йиғиндиси ҳисобланиб, диний ва дунёвий қарашларнинг акс этиш даражасидир», деб таъриф бериб келмоқдалар. А.Эркаевнинг фикрича, «Маънавият – инсонинг ижтимоий – маданий мавжудот сифатидаги моҳиятидир, яъни инсоннинг меҳр-мурувват, адолат, тўғрилик, софдиллик, виждон, ор-номус, ватанпарварлик, гўзалликни севиш, завқланиш, ёвузликка нафрат, ирода, матонат ва шу каби кўплаб асл инсоний хислатлари ва фазилатларининг узвий бирлик, муштараклик касб этган мажмуидир». М.Имомназаров дастлаб “Маънавият инсон қалбидаги илоҳий нур…», -деб ёзган бўлса, кейинчалик «Маънавият – инсон қалбида, кўнгил кўзгусида акс этган ҳақиқат нуридир, дейилган таъриф дарҳақиқат, сўфиёна рамзий таърифдир, зотан бошқача таъриф бу чексиз моҳиятни чеклаб қўяди», -деб ёзади.

Э. Юсупов инсонда мавжуд бўладиган ҳамма хислатлар ва фазилатлар эмас, балки ижобийларигина маънавият бўла олишини кўрсатиб: «Маънавият –инсон ахлоқи ва одоби, билимлари, истедоди, қобилияти, амалий малакалари, виждони, иймони, эътиқоди, дунёқараши, мафкуравий қарашларнинг бир – бири билан узвий боғланган, жамият тараққиётига ижобий таъсир этадиган муштарак тизимдир», -деб таърифлайди.

Т. Маҳмудов «…Маънавият – инсонинг маълум даражадаги жисмоний, ақлий, ахлоқий ва руҳий балоғати ва дунёқарашини ифодаловчи тушунчадир », -деган таърифни беради.

Албатта, юқорида келтирилган фикрларнинг ҳаммасида ҳам маънавиятнинг кўпгина қирралари ўз ифодасини топган ва муаллифлар ўзларининг нуқтаи назарларини билдирганлар, аммо уларда инсон салоҳиятини ўстириш масаласи эътибордан четда қолганлиги кўринади. Ҳали яна кўплаб олимларимиз маънавият тушунчасига ўз муносабатларини билдирадилар ва ана шу билдирилган турли фикрлар асосида умумий мукаммал таъриф шаклланади, деган умиддамиз.

Бугунгга қадар маънавият тушунчасига мукаммал таъриф шаклланмаганлигига сабаб унинг кенг қамровли, мураккаб ва айни вақтда «содда» тушунча эканлигида. Маънавият кўпроқ инсоннинг ички, ботиний, яширин дунёсини акс эттиришидир. Инсон ички, ботиний дунёси эса гавҳар тўла тубсиз денгиз сингаридир. Бу денгиздан қанча гавҳар олсангиз тугамагани сингари инсон ички дунёси ҳам тубсиз ва ўзини ранг-баранг тарзда намоён этади. Инсон қалбига, ботиний дунёсига қанчалик чуқур кириб борсангиз, шунчалик турли-туманлик билан тобланиб, ўзининг янгидан-янги қирраларини намоён этади. Мана шунинг учун ҳам маънавият тушунчасига мукаммал, ҳар тарафлама тўлиқ таъриф бериш мушкулроқ. Аммо Республикамиз олимлари томонидан «Маънавият» тушунчасига берилаётган таърифларни ва унинг инсон, миллат, халқ, жамият ҳаётида тутган ўрни тўғрисида илгари сурилаётган ғояларини умумлаштирган ҳолатда маълум бир умумлашган хулоса чиқариш мумкин бўлади.

Шундай қилиб маънавият – **инсоннинг руҳиятини, унинг ўз-ўзини англаши, диди, фаросати, адолат билан разилликни, яхшилик билан ёмонликни, гўзаллик билан хунукликни, вазминлик билан жоҳилликни ажрата билиш қоблиятини, ақл-заковатини, юксак мақсад ва ғояларни қўя билиш, уларни амалга ошириш учун ҳаракат қилиш ва интилиш салоҳиятидир** - деб таъриф бериш ўринли деб ҳисоблаймиз. Албатта, бу таърифни энг охирги, қиёмига етган, мукаммал деб, айтишимиз мумкин эмас. Зеро, “маънавият – тақдирининг эҳсони эмас. Маънавият инсон қалбида камол топиши учун у қалбан ва виждонан, ақл ва қўл билан меҳнат қилиши керак. “

Маънавият инсон туғилишида она сути, унинг алласи, меҳри, аждодлар ўгити, Ватан туйғуси, бу ҳаётнинг баъзида аччиқ, баъзида қувончли сабоқлари билан қатра-қатра бўлиб шаклланади. Унинг қарор топишида оиладаги муҳит, жамиятдаги ҳамжиҳатлик, давлат олиб борадиган сиёсатдаги адолатпарварлик ва инсонпарварликнинг қай даражада амал қилиниши асосий ўринни эгаллайди.

Ҳар қайси миллатнинг ўзига хос маънавиятини шакллантириш ва юксалтиришда оиланинг ўрни ва таъсири беқиёсдир. Чунки инсоннинг энг соф ва покиза туйғулари, илк ҳаётий тушунча ва тасаввурлари биринчи галда оила бағрида шаклланади. Ҳаётга қадам ташлаётган боланинг характерини, табиати ва дунёқарашини белгилайдиган маънавий мезон ва қарашлар – яхшилик ва эзгулик, олийжаноблик ва меҳр-оқибат, ор-номус ва андиша каби муқаддас тушунчаларнинг пойдевори оила шароитида қадр топади.

Ҳар бир оила фарзандининг онги асосан 5-7 ёшда шаклланишини инобатга оладиган бўлсак, айнан ана шу даврда унинг қалбида оиладаги муҳит таъсирида маънавиятнинг илк куртаклари намоён бўла бошлайди. Мана шу даврда бола ҳамма яхши-ёмон нарсаларни тушуниб, англай бошлайди. Ота-онасига, бобо ва момоларига меҳр ва ҳурмати, ўзини ўраб турган муҳитга нисбатан муносабати кундан-кунга такомиллашиб боради. Агар ота-она, катта ўғил-қизлар ўзини тутишни билмаса, ахлоқ-одоб бобида кичикларга ўрнак бўлиш ўрнига қўпол муомила қиладиган бўлса, бу ҳолат бола маънавий оламининг шаклланишига салбий таъсир кўрсатади. Вақти- соати келиб, унинг характерида инсон деган номга нолойиқ, хунук одат сифатида намоён бўлади. Оиладаги маънавий муҳит ва тарбия туфайли бола ё меҳрибон ва раҳмдил, ёки худбин ва бағритош бўлиб вояга етиши мумкин. Оилавий тарбия масаласида хатога йўл қўймаслик учун аввало ҳар қайси хонадондаги маънавий иқлимни ўзаро ҳурмат, ахлоқ-одоб, инсоний муносабатлар асосига қуриш мақсадга мувофиқдир.

Фарзандга меҳр қўйиш, уларнинг қорнини тўқ, устини бут қилиш ўз йўли билан, лекин фарзандларимизни ёшлик чоғидан бошлаб миллий тарбия, ахлоқ-одоб, юксак маънавият асосида вояга етказиш нафақат оила учун, балки жамият учун ҳам долзарб аҳамият касб этиб келган. Фарзанд тарбиясига эътибор бермаслик нафақат ота-оналар, бутун бир оила, бутун жамият учун жуда қимматга тушишини кўпгина ҳаётий мисолларда кўриш мумкин.

Бугунги кунда мамлакатимизда амалга оширилаётган барча бунёдкорлик ишларимиз фарзандларимизнинг бахту-саодати уларнинг ёруғ келажаги учун амалга оширилмоқда. Лекин бахту-саодат фақат бойлик, молу-мулк билан белгиланмайди. Одобли, билимдон ва ақлли, меҳнатсевар, иймон-эътиқодли фарзанд нафақат ота-онанинг, оиланинг, балки бутун жамиятнинг энг катта бойлигидир. Маънавиятнинг моддий кучга айланиши ҳар бир инсоннинг хатти-ҳаракатларида, ўз оиласи, миллати ва Ватанига бўлган муносабатларида намоён бўлади.

Одам ота – онадан туғилади, аммо унинг ахлоқи, одоб борасидаги фазилатлари, яъни маънавий дунёси жамиятда, ижтимоий, сиёсий, иқтисодий муносабатлар таъсирида шаклланади. Инсоннинг маънавий олами асосан ижтимоий тараққиётнинг маҳсули бўлса ҳам, у ўз навбатида, жамият тараққиётига ниҳоятда катта таъсир кўрсатади, уни белгилаб берадиган омиллардан бири саналади. Одамларда ахлоқ, одоб, иймон, виждон, халоллик, меҳнатсеварлик, миллий ва инсоний ғурур туйғуси, бурч ва масъулиятни ҳис қилиши қанчалик кучли ва юқори бўлса, жамият тараққиётининг заминлари ҳам кенгайишига, тинчлик, осойишталик, ҳамжиҳатлик барқарор бўлишига олиб келади.

Маънавиятсиз адолатли, юксалиш имкониятига эга бўлган жамият бўлмаганидек, жамиятсиз маънавият ҳам ривожланиши мумкин эмас.

Биринчи Президентимиз “Юксак маънавият-енгилмас куч” асарида таъкидлаганидек: “Жаҳон халқлари тажрибаси, уларнинг босиб ўтган мураккаб ривожланиш йўллари, бу борадаги сабоқ ва хулосалар шундан далолат берадики, қаерда давлат ва жамият тараққий топса, халқнинг тинч-осойишта ҳаёт кечириши, ўз олдига эзгу ва буюк мақсадлар қўйиб яшаши учун етарли шарт-шароитлар яратилган бўлса, ўша ерда эркин фикрлаш муҳити ва шу асосда маънавия юксалиш учун янги имкониятлар туғилади.” Маънавият инсоннинг, халқнинг, жамият ва давлатнинг буюк бойлиги ва куч-қудрат манбаи саналади. Маънавиятсиз ҳеч қачон жамиятда одамийлик ва меҳр-оқибат, бахт ва саодат бўлмайди.

Жамиятнинг иқтисодий, ижтимоий – сиёсий соҳаларида мавжуд бўлган муаммоларни маънавиятни ривожлантириш, унга таяниш орқали ҳал этиш мумкин. Маънавият миллатни тараққиётга етакловчи, давлатнинг қудратини оширувчи муҳим омил саналади. Чунки қаерда, қайси мамлакатда маънавият юксак даражада бўлса, ўша жойда, ўша мамлакатда жоҳиллик, ҳасадгўйлик, бепарволик, худбинлик, ялқовлик, манманлик, текинхўрлик, ғийбат қилишлик, кўролмаслик, ёвузлик, қўпарувчилик, ўз ватани ва халқига нисбатан сотқинлик туҳмат қилиш каби салбий иллатлар, маънавиятсизлик кўринишларига ўрин қолмайди.

Маънавият ўзининг бир қатор категорияларига эга бўлган ҳодисадир. Уларга шартли равишда инсон, миллат ва жамият ҳаёти билан боғлиқ бўлган қуйидаги тушунчаларни киритиш мумкин.

Шахснинг ўз ўзини англаши, билимдонлик, қалби тозалик, сахийлик, самимийлик, хайрихоҳлик, иймонлилик, ҳалолик, эътиқодлилик, диёнатлилик, поклик, меҳр-шафқатлилик, виждонлилик, ростгўйлик, адолатпарварлик, ота-онага ҳурмат, оилага садоқат, вафодорлик, тўғрилик ва бошқалар. Шахснинг миллат вакили сифати мақомида: миллий ўз-ўзини англаш, миллий ғурур, миллатпарварлик, ватанпарварлик, миллат тақдирига нисбатан маъсулиятни, миллий манфаат устиворлигини ҳис этиш, миллий тил, миллий тарих, адабиёт, санъат, урф-одатлар, анъаналар, қадриятлар, давлат тизимига, қонунларга ҳурмат ва итоаткорлик, вазминлик, ўз касбининг моҳир устаси бўлиш, мамлакат ички ва ташқи фаолиятидан ҳабардор бўлиш ва уни қўллаб-қувватлаш, мамлакат ижтимоий, сиёсий, иқтисодий, маънавий ҳаётида фаоллик ва бошқалар бўлса; шахснинг жамият вакили сифатидаги мақомида: мамлакатнинг жаҳондаги нуфузини оширишдаги маъсуллик, жаҳон цивилизацияси ютуқларини эгаллаш, жаҳон халқлари олдида турган умумбашарий муаммоларига бефарқ бўлмаслик, миллий ва умуминсоний манфаатлар уйғунлигини англаш, инсоннинг табиатининг бир бўлаги эканлиги, уни асрашда маъсуллик ва бошқа бир қатор тушунчаларни киритиши мумкин.

Кўриниб турибдики, юқоридаги келтирилган маънавиятнинг барча тушунчалари шахснинг ички руҳияти билан боғлиқ бўлиб, улар шахснинг маънавий даражаси, миллат ва жамият вакили сифатидаги мақомларини қамраб олган.

Реал ҳаётда маънавият ҳар бир инсонинг миллат, жамият, давлат ҳаёти, инсонлараро бўладиган ва ижтимоий ҳаётга нисбатан бўладиган муносабатларида намоён бўлади.

Юқоридагилардан ташқари, маънавиятнинг бошқа бир қатор тушунчалари ҳам мавжуд. Бу ерда гап маънавиятнинг кўп қиррали, кенг қамровли эканлиги, у инсон онги, руҳияти, ички дунёсининг салоҳияти, хатти – ҳаракатлари каби бир қатор масалаларни ўз ичига олишини тушиниб етиш ҳақида бормоқда. Маънавиятни чуқур таҳлил қилиш ва тушунишда ана шу қайд этилган тушунчаларни ҳар бирининг маъно-моҳиятини кенг очиб берган ҳолда ва айни пайтда уларни уйғун ҳолда таҳлил қилиш мақсадга мувофиқ бўлади.

Маънавият ўзининг ривожланиш қонуниятларига эга. Гарчанд бундай қонуниятлар бир неча йўналиш ва жараёнларни ўз ичига олса ҳам, уларни асосан икки йирик гуруҳга ажратиш мумкин.

Биринчи гуруҳга шахс, миллат ёки жамиятнинг ички салоҳияти билан боғлиқ бўлган қонуниятлар киради. Яъни шахс, миллат ёки жамиятнинг ички салоҳияти мустаҳкам, заминлари чуқур бўлиши маънавият ривожланишининг асосини ташкил қилади. Агар ички салоҳият ночор бўлса, шахс баркамоллик даражасига, миллатнинг ўз бир бутунлигини сақлашга ва айни пайтда жамиятнинг юксак тараққиёт поғонасига эришишига салбий таъсир қилади. Яна ҳам аниқроқ қилиб айтиладиган бўлса, ички салоҳият таянч ва объектив заруриятдир. Ички салоҳиятнинг даражалари эса объектив ва субъектив омиллар билан боғлиқ бўлади. Унинг ривожланиши уларнинг уйғун ҳолатда бўлишини тақазо этади.

Ички салоҳиятнинг мустаҳкам бўлиши, тарихий тараққиёт босқичи ёки шахс шаклланиш жараёни қандай мураккаб бўлмасин, барибир зарурий шароитлар юзага келган пайитда шахс маънавий камолоти ва миллатнинг юксалишини таъминлашга хизмат қилаверади.

Иккинчи гуруҳ қонуниятларига шахслар ва миллатларнинг ўзаро муносабатлари жараёнида содир бўладиган «ўзаро таъсир» ва «ўзаро бойитиш» орқали бўладиган жараёнлар киради. Яъни шахс маънавий камолоти онадан туғилиши билан юзага келмайди. Худди шунингдек миллат ҳам тарихий тараққиётнинг маълум босқичларида бошқа халқлар, миллатлар билан ҳамкорлик натижасида шаклланади. Ҳеч қачон шахс, инсон ўзгаларсиз яшай олмаганидек, миллат ҳам бошқа миллатлар, халқлар билан алоқа муносабатларсиз тараққий қила олмайди, боз устига бугунги кунда дунёда «соф» миллат борлигига ҳеч ким гувоҳлик ёки кафолат бера олмайди. Жамият худди ана шу қонуният асосида ривожланади.

Маънавият ана шу ўзаро муносабатлар ва «таъсирлар» асосида ривожланиб боради. Бу жараёнда бир томон иккинчисига ниманидир «беради» ва ниманидир «қабул» қилади. Шундай қилиб, маънавият ривожланишида «таъсир» ва «акс таъсир» қонунияти мавжуд бўлиб, у маънавиятнинг ривожланиб боришини таъминлашга хизмат қилади.

Бу қонуниятларнинг амал қилиш жараёни объектив ва субъектив шарт – шароитлар билан боғлиқ бўлади. Шахс камолоти ва маънавиятнинг эркин ривожланиши, камол топиши учун шароит мавжуд бўлса қонуниятларнинг амал қилиши умум маънавий тараққиётга хизмат қилишга ўзиниг ижобий таъсирини ўтказади.

Аксинча, шахсни итоатда бўлишга қаратилган ва маънавиятни зўравонлик сиёсатини қўллаб – қувватлаш воситасига айлантириш ҳаракати устивор бўлган шариатда «таъсир» ва «акс таъсир» умум маънавий тушкунликка олиб келиши мумкин. Бу жараёнда давлатнинг шахс ва маънавиятга бўлган муносабати ҳал қилувчи аҳамият касб эътади.

Маънавиятни бир бутун ҳодиса сифатида ботиний ва зоҳирий жиҳатларини ўрганиш билан маънавиятнинг жамият тараққиёти ва комил инсонни тарбиялашдаги имкониятлардан яна ҳам кенгроқ фойдаланиш мумкин бўлади.

**Ахлоқ-одоб қандай фазилат?**

Маънавият таркибий қисмларидан энг муҳими – ахлоқ ва одобдир.

Ахлоқ арабчадан олинган бўлиб, хулқ одоб, атвор, феъл деган маъноларни англатади. Рус тилида ишлатиладиган «мораль» сўзи «мочея» сўзидан олинган бўлиб, у ҳам аҳлоқ маъносини билдиради.

* юнонча «ethos» сўзидан олинган одат, одоб, расм-русум, феъл (характер) маъноларини билдиради.
* Ушбу тушунча Арасту (э.о.384-322 йй) томонидан ахлоқнинг синонимии сифатида ишлатилган.

«Одоб» (арабча «адаб» сўзининг кўплиги) хулқ-атвори, юриш-туриш маданиятнинг ташқи ва ички жиҳатларни ифодалайдиган тушунча.

* У кишиларнинг ҳатти-ҳаракатида, ўзаро муносабатида (оила, меҳнат жамоаси ва ҳ.к.) намоён бўлади.

«Дарахтнинг етуклиги унинг меваси билан бўлганидек, инсоннинг барча хислатлари ҳам аҳлоқий тарбия билан якунланади».

 **Абу Наср Форобий**

«Ахлоқийлик деганда биз фақат ташқи муомалани кўзда тутмаймиз, балки ниятнинг бутун ички моҳиятини тушунамиз».

**Я.А. Коменский**

( 1592-1675)

 Ахлоқ – одоб тўғрисида гапирганда ахлоқий онг нималигани ҳам билиш керак

Ахлоқий онг - кишиларнинг жамиятдаги ахлоқий ҳатти-ҳаракатлари, юриш-туришлари, яшаш қоидалари, тамойиллари, шунингдек уларнинг ўзаро бир-бирларига ҳамда ижтимоий гуруҳларга, жамиятга бўлган муносабатларини ифодаловчи қарашлари тасаввурлари, назарияларининг жамидир.

 Ахлоқ-одоб ахлоқий қарашларни билиш ва англаш орқали шаклланади.

ахлоқий онг, ахлоқ, одобнинг мазмуни, моҳияти, жамиятдаги кишилар ҳаёти, фаолияти, тараққиётидаги ўрни, аҳамияти тўғрисидаги қарашлар ғояларнинг тизимидир.

Аxлоқ - жамият, замон, инсоният тариxи учун намуна бўла оладиган ижобий ҳатти-ҳаракатлар йиғиндисидир.

Одоб - инсон хакида ёқимли таъсурот уйғотадиган, лекин жамоа, жамият ва инсоният хаётида у кадар муҳим ахамиятга эга бўлмайдиган, миллий урф-одатларга асосланган чиройли катти-харакатларни ўз ичига олади.

Xулк - оила, жамоа, махалла-кўй миқёсида аҳамиятли бўлган, аммо жамият ва инсоният ҳаётига сезиларли таъсир кўрсатмайдиган ёқимли инсоний ҳатти-харакатларнинг мажмуи.

Бу фикрларимизни мисоллар оркали тушунтиришга харакат xиламиз.

Бу ўринда шуни алоҳида таъкидлаш жоизки, аxлокий тарбия натижасида одоблилик-тарбиявийликка, тарбиявийлик - юксак аxлоқийликка айлангани каби, аxлоқий тарбия йўлга қўйилмаган жойда муайян шаxс, вақти келиб, одобсизликдан - бадхулқлиликка, бадхулқликдан - аxлоқсизликка ўтиши мумкин.

XXI аср кишиси онгини теxнократия таъсиридан фориғлантиришни такозо этади. Яъни, улар инсоният олдида эндиликда экологик ходиса эмас, балки том маънодаги аxлокий муаммолар сифатида кўндаланг бўлиб турибди. Машxур австриялик этолог олим, Нобель мукофоти лауреати Конрад Лоренц: «Ёппасига ва тез ёйилиб бораётган жонли табиатга бегоналашиш ҳодисасининг асосий сабаби цивилизациямиз кишисидаги эстетик ва аxлокий тўпосликдир», деган сўзлари шу нуктаи назардан айни ҳакикат.

Юкорида айтилганлардан чикадиган xулоса битта: келажакда инсон ўзини ва ўз сайёрасини муқаррар ҳалокатдан қутқараман деса - XXI асрдан бошлаб этосфера даврига ўтиши керак; аxлокийлик хар биримиз учун хар қадамда бугунги теxникавий муҳит каби заруратга айлангандагина бунга эришиш мумкин. Бунда маънавиятнинг ўзаги сифатида аxлок – одобнинг ўрни ниҳоятда беқиёс.

Қадимий она сайёрамиздаги ҳаёт одатда уч оламдан иборат деб қабул килинган. Булар - наботот, ҳайвонот ва башарият олами; уларнинг ўзаро муносабатлари заминимиздаги ҳаётнинг асосий омили ҳисобланади. ҳар учаласига ҳам пайдо бўлиш, ривожланиш, ўзини мухофаза қилиш, насл қолдиришга интилиш инстинкти берилган ва хаётининг бир кунмас-бир кун ўлим билан ниҳоя топиш қисмати белгиланган. Чунончи, ўсимлик рухдан пайдо бўлади, ривожланади, синган шохлари ўрнини сирач чикариб, даволайди - мухофаза килади, рухини қолдириб, бир кун қурийди. Ҳайвон шу xусусиятлар билан биргаликда сезиш аъзолари ва Қобилиятига ҳамда муайян даражада идрок этиш ҳислатига эга. Инсонда эса булардан ташкари мулохаза килиш, фикрлаш қобилияти ва уят ҳисси, бир сўз билан айтганда, ақл бор. Уни Имом Ғаззолий олтинчи сезги ёки иккинчи юрак, юрак ичидаги юрак деб атайди. Ана шу ақл ихтиёр эркинлигини, ихтиёр эркинлиги эса аxлокни таказо этади.

Аxлок ҳақида гап борганда, албатта унинг муайян тузилмаси, унга асос бўлган омиллар, унсурлар тўғрисида тўхталмаслик мумкин эмас.

Аxлок тузилмасини, одатда, уч омил-асосдан иборат деб хисоблайдилар. Булар-аxлокий англаш (аxлокий онг), аxлокий ҳис этиш (аxлокий хиссиёт) ва аxлокий муносабатлар (аxлокий ҳатти-харакатлар). Баъзи мутахассислар (чунончи, машхур рус аxлокшуноси А.И. Титаренко) аxлокнинг асосий тушунчаларини (категорияларини), аxлокий меъёрлар ва тамойилларни аxлок – одобнинг бир бутун қон томири тарзида такдим этадилар. Шундай килиб, аxлок тузилмаси уч асосий омилни: аxлокий англаш, аxлокий ҳис этиш ва аxлокий муносабатларни ўз ичига олади. Мазкур уч омил-унсўрнинг бирортасисиз аxлок тушунчасини тасаввур килиб бўлмайди. Бошкача айтганда, аxлокни инсон кўзи олдида гавдалантирувчи аxлокий муносабатларнинг ҳис этиш ва аxлокий англашсиз юзага чиқиши, яъни мавжуд бўлиши мумкин эмас. Ахлоқ-одоб қоидаларини англасак, нима мумкину, нима мумкин эмас ва қандай яшамоқ керак саволларига жавоб топа оламиз.

Xулоса килиб айтганда, бизнинг аxлокий хаётимиз, барча аxлокий тажрибаларимиз, аxлокий фаолиятимиз ана шу уч омил асосида рўёбга чикади. Аxлокий кодексларимиз, меъёрларимиз ва тамойилларимиз уларга асосланади. Лекин алдов, ёлғон, сохталик ва тоталитар аxлокий зуғум хукмронлик қилган даврларда ёки мамлакатларда аxлокий ҳиссиёт, аxлокий англаш, аxлокий муносабатлар қабул этилган кодекслар, меъёрлар хамда тамойилларга кўпинча тўғри келмайди. Расмий аxлокий конун-коидалар билан хақиқий аxлокий интилишлар орасида маънавий жарлик пайдо бўлади. Тилда бу қонун-коидалар кўкларга кўтарилгани холда, дилда, ич-ичдан уларга қаршилик хукм суради. Натижада жамият учун фожеа бўлган аxлоқий сўз билан аxлоқий фаолиятнинг алоҳида-алоҳида мавжудлиги рўй беради.

Шарқона этикет, одобий қонун-қоидаларнинг анъанавийлик билан боғлик, баъзи замонавий нуқтаи назардан фарқлилик томонлари бор. Лекин, шунга карамай, уларда инсонийлик ва меҳр - оқибат туйғулари ҳали ҳам мустаҳкам илдизга эга. Ғарбда эса ҳозирги пайтда бундай фазилатларни учратиш тобора ғайри табиий ҳолатга ўхшаб қолаётир. Шу боис ҳозирги пайтда ғарбнинг хуқуқийлик тамойилини Шарқнинг аxлокийлик тамойили билан уйғунлаштириш замонавий жамият тараққиётида мухим роль ўйнайди.

**Маърифат деганда нимани тушунамиз?**

Ҳар қандай жамият ва унинг маънавий тараққиётини маърифатсиз тасаввур этиб бўлмайди.

Ижтимоий-сиёсий, фалсафий адабиётларда маърифат тушунчасига турлича таърифлар берилиб, турлича изоҳланиб келинмоқда. Бу эса маърифатнинг маънавият сингари кенг қамровли тушунча эканлигини билдиради.

«Маърифат» сўзи якка ва кўплик маъноларда ишлатилади. У араб тилидан олинган бўлиб, «билиш», «билим», «таниш» каби маъноларни билдиради.

Маърифат тушунчаси Шарқ мамлакатларида, жумладан, Марказий Осиёда яшаган, ижод этган мутафаккирларнинг асарларида қадим замонлардан тортиб, то XX аср бошларигача асосан билим ва илм, уни эгаллаш борасида амалга оширилган таълим-тарбия жараёни маъносида қўллаб келинган.

Европа адабиётида бу тушунча XVII аср охири- XVIII аср бошидан бери қўлланила бошлади. Бу тушунчани Ғарб фалсафий фанига бирнчи бўлиб Волътер ва Гердер каби маърифатпарвар олимлар олиб кирган.

Немис мумтоз фалсафасининг асосчиларидан бири Кант мазкур тушунчанинг мазмун ва моҳиятини очиб беришга ҳаракат қилган. У ўзининг «Маърифат нима? деган саволга жавоб» номли мақоласида баён қилишича, маърифат инсон шахсини тарбиялаш, унинг ақли, ахлоқи имкониятларидан жамиятнинг илгарилама, яъни юксаклик томон тараққиёти манфаатлари йўлида фойдаланишдир.

Маърифат – билим ва илм, уни эгаллаш маъносида у ёки бу инсонинг табиат, жамият, инсон моҳияти ҳақидаги билим ва илмларни эгаллаганлик даражаси ва унга алоқадр бўлган жиҳатларни акс эттирувчи тушунчадир. Маърифатли дегани эса – муайян соҳада маълумоти бор, кўп нарсани биладиган, мушоҳада қиладиган, билимли, ўқимишли демакдир. Фанлар кенг ва чуқур ривожланган ва ривожланиб бораётган ҳозирги даврда билим ва илмга интилган ҳар бир киши, фан намоёндаси илмнинг яъники маърифатнинг маълум соҳаси, йўналишинигина эгаллашга эриша олади. Масалан, физика, кимё, биология, тиббиёт, математика ва бошқаларнинг ҳам маълум, ўзи қизиққан йўналишларини эгаллайдилар.

Маърифат-педогогика нуқтаи назаридан таълим ва тарбия сўзларининг қўшма бирлигини билдириб, таълим – билим бериш, тарбия эса олган билимларни ҳаётда қўллай олишлик яъни олинган билимларга кўникма ҳосил қилиш, авлодлар тарбиясини одамларга ўргатиш маъносида талқин этилади.

“Маърифатни маънавият нуқтаи назаридан ифодалайдиган бўлсак, кишиларнинг онгига муайян билимлар, ғоялар, эътиқод ва иймон, ахлоқ ва одоб меъёрини сингдириш, таълим –тарбия ишларини такомиллаштириш, миллий ва умуминсоний қадриятларни ўрганиш, тарғиб этиш мақсадида амалга ошириладиган тадбирлар тизимини билдиради.”

Жамият тараққиёти ва инсон маънавий камолотига ижобий таъсир этадиган ғоя ва қарашларни яратиш, тарғиб этиш эса марифатчилик деб аталади. Маърифат – яъни билим маърифатпарварлар орқали ёйилади. Маърифатпарвар – жамият ва инсонларни маърифатли қилиш учун курашувчи, маърифат хомийси ва тарафдори демакдир.

Маърифатни кишилар онгига сингдириш маориф тизими орқали амалга оширилади. Маориф маърифатни халқ орасида ёйиш қуроли ва воситасидир. У ўз ичига мактабгача тарбия муассасалари, ўрта таълим, академик лицей ва касб-ҳунар коллежлари каби ўқув юртларини қамраб олади. Маърифатни талаба ёшлар ўртасида ёйишда мамлакатимизда фаолият юритаётган олий ўқув юртлари ҳам муҳим ўрин тутади.

Инсониятнинг бир жамиятдан иккинчи жамиятга, бир тарихий даврдан иккинчи бир тарихий даврга ўтиши маърифатпарварликдан бошланади. Замонанинг, миллатнинг энг етук, онгли, оқ-қорани таниган, фидоий, элим, юртим деб яшовчи, юксак келажакни кўзловчи маънавиятли – маърифатли вакиллари маърифатпарварлик билан шуғулланадилар. Маърифатпарварлар фақат билим ва маданиятни, маънавиятни ёйиш билан шуғулланиб қолмайди. Улар шу билан бирга давр учун, жамиятнинг, мамлакатнинг, миллатнинг бугуни ва келажаги учун муҳим ғояларни илгари сурадилар, шу ғояларни амалга ошириш учун кураш олиб борадилар.

Маърифат қарамлик, қўрқув ва ҳадикни бартараф қилади, инсонга беқиёс илоҳий қудрат, мислсиз салоҳият ато этади. Шунинг учун барча замонларда озодлик учун курашчилар мамлакат, миллат озодлигини халқнинг маърифий уйғоқлигида деб билдилар ва маърифат учун курашдилар.

Бизнинг ўлкамиз халқлари азал-азалдан маърифатга интилиб яшаган. Шунинг учун ҳам бу ўлкадан умуминсоният илм ривожига улкан ҳисса қўшган мутафаккирлар, илму уламолар етишиб чиққан. Улар ўз ижодлари, илмий кашфиётлари, олға сурган ғоялари билан ҳам дунёвий ҳам диний илмлар соҳасида жаҳон илм аҳлини ҳайратга солганлар.

Ўтмишда яшаб ижод этган алломаларимиз Фарғоний, Хоразмий, Фаробий, Ибн Сино, Улуғбек, Бухорий, Термизий, Марғилоний, Мотрудий, Замахшарий ва бошқалар нафақат илм чўққиларини эгаллабгина қолмай, уни – яъни маърифатни кенг тарғиб этганлар, ўргатганлар, шогирдларни тарбиялаганлар.

Туркистон маърифатчилик мактаби бой ўтмиш ва улкан меросга эга. Маҳмудхўжа Беҳбудий, Мунаввар Қори Абдурашидхон ўғли, Ашурали Зоҳирий, Саидрасул Саидазизий, Исҳоқхон Ибрат, Аҳмад Дониш ва бошқалар мамлакатни, халқни миллий зулм ва маърифий қолоқликдан халос этишнинг ягона йўли маърифатда деб билдилар. Бу фидоий зотлар чор истибдоди, мустабид тузум ва жаҳолатга, маънавий қарамлик ва зулм-зўравонликка қарши бор куч ва имкониятлари билан кураш олиб бордилар. Маърифатпарвар боболаримиз дунё кезиб, дунё халқларининг илму урфони, касб кори ва маданияти билан танишиб, мустамлака ўлкани, унинг кишанларини маърифат чироғи билангина озодлик сари бошламоқ, парчаламоқ мумкин эканини чуқур ҳис этдилар. Шу сабабли ҳам энг аввало юртимизда мактаб-маориф ишларини ривожлантиришга ҳам назарий ҳам амалий жиҳатдан азми шижоат намунасини кўрсатдилар.

Маърифатпарварлик ҳаракатининг ёрқин сиймоларидан бири Абдулла Авлонийнинг «Илм инсонларнинг мадори, ҳаёти, раҳбари, нажотидир», - деган ғояси маърифатпарварлик ҳаракатиниг дастурини ташкил этган.

Билим ва илм маърифатнинг ўқ илдизидир. Кишилар кундалик фаолиятларида билим ва илмни бир хил маънода ишлатишга одатланиб қолган. Мазкур тушунчалар ўзаро бир-бирига яқин бўлсада, аммо улар ўртасида маълум тафовут, фарқ мавжуддир. Билим бу ҳали илм эмас. Билимларни орттириш орқали илмга томон борамиз.

Объктив дунё, олам, ундаги турли-туман нарса ва ҳодисалар, жараёнларнинг мазмуни, моҳияти, сифат ва хусусиятлари инсон миясида акс этиб, аста-секин илмга айланади.

Билим эса мазмун жиҳатдан кенгроқ бўлиб, инсоннинг ҳаёт тажрибаси орқали орттирилган барча тушунчалар, фикрлар, амалий малакаларини ўз ичига олади. Илм билимнинг чўққисидир. Билимлар табиат, жамият, инсон руҳиятининг моҳиятини яъни амал қилиш қонун ва қонуниятларини чуқур ўрганиш натижасидагина илмга айланади.

Ҳар бир даврнинг эҳтиёжлари, ижтимоий, иқтисодий, маънавий тараққиёти унинг илмий тафаккур салоҳияти даражаси билан белгиланади. Бирор муаммони ҳал этиш имкониятларини инсон ўз ақл-заковати, билими ва иродаси билан аниқлайди. Билим ва илм ҳар бир инсонинг йўлини ёритиб турувчи машъалдир. Инсон маънавий камолот чўққиларига эришмоқчи экан, у билим ва илмни пухта эаллаши лозим. Маърифатпарвар аллома Абдулла Авлоний инсон маънавий юксалишида билим ва илмнинг аҳамияти устида тўхтаб шундай ёзган эди: «Илм дунёнинг иззати, охиратнинг шарофатидур. Илм инсон учун ғоят олий ва муқаддас бир фазилатдур. Зероки илм бизга ўз аҳволимизни, ҳаракотимизни ойина каби кўрсатур. Зеҳнимизни, фикримизни қилич каби ўткур қилур... Илмсиз инсон мевасиз дарахт кабидур».

Ингилиз файласуфи Ф.Бэкон таъкидлашича «Билим куч, куч эса билимдадир», Рудакий эса «Билим – барча кулфатларга қалқон» деб билимнинг инсон ҳаётида муҳим аҳамиятга эга эканлигини изоҳлайди. Биринчи Президентимиз Ислом Каримов «Куч – билим ва тафаккурда»деган концептуал ғояни илгари суриб, билимнинг инсон маънавиятини бутун қиладиган, ҳар қандай қийинчиликларни енгиб ўтишда, ёвуз ва бегона ғояларга қарши курашда унга мадад берадиган куч эканлигини таъкидлайди.

Маърифатли инсон билимлидир. Билим инсоннинг фазилатини улуғловчи хусусиятлардан биридир. Билим олиш, маърифатли бўлиш, инсонлар турли соҳаларда қийинчилликка дуч келганда моддий ва маънавий жиҳатдан ғалаба қилиши учун зарур. Билимсиз, маърифатсиз киши ҳимоясиздир. Айниқса, мамлакатимиз бозор муносабатларига ўтиш жараёни кечаётган ҳозирги даврда инсонлар, хусусан тадбиркорлар маърифатли бўлмас эканлар, улар ҳаёт қийинчиликларига бардош бера олмай қийналадилар.

Билимли, маърифатли кишиларнинг кўпайиши жамият бойлигидир. Маънавиятни юксалтириш ҳам маърифатга боғлиқ. Миллий қадриятларнинг тарихини, келажагини англаш маърифат орқали амалга ошади.

Инсон билим орқали дунёни қанчалик кўп билиб борса, ўз фаолиятини ҳам шунчалик яхши англай боради. Билимли бўлиш учун вақтни аямаслик, вақтдан унумли фойдаланиш лозим. Инсон маърифат ва билим орқали юксак маънавиятлилик чўққиларини эгаллайди, баркамол, комил инсон бўлиб етишади. Маърифат кенг маънода одамларга билим бериш, кўникма ва малака ҳосил демакдир. У маънавиятни шакллантирувчи, жамиятнинг яратувчанлик, бунёдкорлик қувватини оширувчи инсон фаолияти соҳасидир. Бошқача айтганда маърифат жамиятнинг таълим-тарбияга бўлган эҳтиёжини қондиришга йўналтирилган инсон фаолиятини қамраб олувчи тушунчадир.

Кишиларни маънавиятли ва маърифатли қилиб тарбиялаш ишлари барча замонларда таълим ва тарбия орқали амалга ошириб келинган. Талим ва тарбия тушунчаларининг мазмуни ва моҳиятини, уларнинг ўзаро нисбати ва муносабатларини билиб олиш маънавий – маърифий тарбия самарадорлиги ҳамда таъсирчанлигини оширишда муҳим аҳамиятга эгадир.

Таълим – бирор маълумотни кишиларга маълум бир тартибда бериш ва уни ўзлаштириш, қабул қилиш жараёни. Таълим – ахлоқли, одобли шахсга ҳунар ўргатиш, билим беришдир. Абу Наср Фаробий таълим тўғрисида тўхтаб, таълим деган сўз инсонга ўқитиш, тушунтириш асосида назарий билим бериш; тарбиянинг назарий фазилатларини, маълум ҳунарни эгаллаш учун зарур бўлган хулқ нормаларини ва амалий малакаларини ўргатишдир, деб кўрсатган эди.

Таълим турлари кўп: табиий, ижтимоий-сиёсий билимлар бўйича таълим; техник таълим; касб-ҳунар таълими; ахлоқ-одоб таълими ва бошқалар.

Тарбия-инсон шахси маънавий қиёфасини шакллантиришга қаратилган кенг қамровли тадбирлар тизими бўлиб унинг турлича талқинлари мавжуд:
1. Фарзандни боқиб, вояга етказиш; 2. Кишининг таълим жараёнида олган билимларини амалиётда қўллай олишликка ўргатиш, кўникма ҳосил қилиши: Масалан, ҳунар – касбга ўргатишни ҳунар тарбияси; ахлоқ-одобга ўргатишини ахлоқий тарбия; шариат қоидаларига ўргатишни диний тарбия деб юритилади ва бошқалар.

Тарбия таълимсиз амалга ошмайди. Таълим беришдан мақсад, унинг кетидан тарбия бериш, яъни таълим орқали эгаллаган билимларни амалиётда қўллай олишликка ўргатишдир.

Инсон шахсини шакллантириш билан боғлиқ бўлган таълим ва тарбия бир-бири билан узвий боғланган жараёнлардир. Бизнинг аждодларимиз таълим ва тарбиянинг ўзаро диалектик боғланган жараён эканлиги, уларни бир-биридан ажратиб бўлмаслиги ва уйғунлигини яхши тушуниб етганлар. Ўз амалий фаолиятларида унга риоя этганлар. Абдулла Авлоний таълим ва тарбиянинг муштараклиги ҳақида шундай деган: «Дарс (яъни таълим) ила тарбия орасида бир оз фарқ бор бўлса ҳам, иккиси бир-биридан ойилмайдургон, бирининг вужуди бирига бойланган жон ила тан кабидур … Чунки дарс олувчи билувчи, тарбия олувчи амал қилувчи демакдур.»

 Зеро, “... таълимни тарбиядан, тарбияни эса таълимдан ажратиб бўлмайди-бу шарқона қараш, шарқона ҳаёт фалсафасидир” .

Инсон шахсини шаклланишида тарбия устивор аҳамиятга эга бўлади. У таълим бериш жараёнини, барча маърифий тадбирлар мажмуасини ўз ичига олади. Ҳар қандай таълим тарбия билан уйғунлашгандагина етук маънавиятга, маънавий баркамол, комил инсонни вояга етказишга замин бўлади.

Маънавият, маънавийлик ва маърифат, маърифатлилик ва эътиқодлилик ўзаро муносабатда бўлади. Маънавият баркамол, комил инсонларни тарбиялашда, жамият маънавий – маърифий тараққиётида муҳим аҳамиятга эгадир.

Ҳар қандай жамиятнинг ўзига хос маънавий эҳтиёжлари мавжуд бўлиб, улар орасида **билимга** бўлган эҳтиёж етакчи ўринни эгаллайди. Чунки жисмоний ва маънавий соғлом одам тинмай билим олишга интилади.

**Қуръони карим ва Ҳадиси шарифларда билим э**галлаш – жамиятга ва ўзига фойда келтирувчи шахс бўлиб етишишида муҳим омил эканлиги қайд этилган. Билим олиш фарз эканлиги қайта-қайта уқтирилади. Билимсизлик жамиятда жаҳолат, разолат, бузғунчилик авж олишига ва охир оқибат ҳалокатга олиб келишлиги баён этилган. Ҳадисларда «Олим бўл ёки билим ўргатувчи бўл, ёки тингловчи бўл, ё бўлмаса билимга ва илм аҳлига муҳаббатли бўл. Бешинчиси бўлма, ҳалок бўласан», - дейилган.

**Маънавият ҳар доим маърифат** билан яъни билим билан уйғун ҳолда ривожланиб боради. Ҳар иккаласининг уйғунлигига эриша олсаккина ёшларимизнинг маънавий баркамол, иймон-эътиқодли, ватанпарвар, инсонпарвар, виждонли, диёнатли, ор-номусли, ҳалол ва пок инсонлар бўлиб тарбия топишларига эриша оламиз. Бу ҳақда Абу Ҳамид Муҳаммад Ғаззолий қуйидаги фикрларни билдирган эди: Гумроҳ кишилар «Илм бўлгач, амалга ҳожат йўқ қаблида фикр қиладилар. Бундай фикрлар илмнинг ўзи билан кифояланиб, шариатни инкор этувчилар эътиқоди бўлиб, улар учун илм ҳосил бўлса-ю, амал бўлмаса. Бу каби илмдан фойда йўқлигини билишмайди. Ҳолбуки ўқиб ўрганган илмга амал қилмаган кишининг қиёмат кунидаги азоби икки ҳиссадир».

Инсонинг билим ва илмни эгаллаб кундалик амалий фаолиятда уларга амал қилиши инсоф, иймон, виждон, ихлос каби кўплаб маънавий фазилатларнинг янада мустаҳкамланишга олиб келади.

Маънавияти ва маърифати юксак кишиларгина элим, юртим деб яшайди, ўзгаларга ҳиммат – мурувват кўрсатишни, ёрдамга муҳтож кишиларга кўмак бериш ва тўғри йўл кўрсатишни ўзлари учун бахт деб билади. Юксак маънавият ва марифат соҳиби бўлган кишилар бошига мушкул иш, қайғу тушган кишининг мушкилини осон қилади, қайғусига шерик бўлади, дардига малҳам бўлади, ҳожатини чиқаради, етим-есирларни парвариш қилади. Бундай фазилат эгаси бўлган кишиларда миллий ғурур, миллий ифтихор туйғуси, орият кучли бўлади. Улар ўз миллати, эл-улуси манфаати шарафини ҳимоя қилишни ўзи учун шон-шараф деб билади, Ватан мустақиллигига ҳавф туғилса, унинг ҳимояси йўлида мол - дунёсини, жонини аямайди, фидоийлик ва қаҳрамонлик намуналарини кўрсатади.

Юқоридагилардан келиб чиқиб фақат маърифатли кишиларгина юксак маънавият соҳиби бўлар экан деган хулосага келиш ҳам унчалик тўғри эмас. Инсоният тарихига назар ташласак, маънавиятли одамларнинг ҳаммаси ҳам доимо маърифатли бўлавермаганлар. Шу билан бирга илмли, маърифатли кишиларнинг ҳам ҳаммаси юксак маънавиятли бўлмаганлигини кўришимиз мумкин. Шундай кишиларга қарата халқимиз ҳақли равишда ўзида чуқур маъно-мазмунни ифода этган «Олим бўлибти-ю аммо одам бўлмабди», - деган ҳикматли иборани ишлатиб келган. Бошқача айтганда инсонлар борки, олим эмас. Олим бўлмаса бўлмас, аммо маънавияти юксак. Олимлар борки улар инсон зотига лойиқ эмас. Буниси оғир. Улардан элга, юртга фойда йўқ.

Халқимиз топиб айтганидек, шоли курмаксиз бўлмайди. Бу ибора ҳаётда камдан кам учрайдиган маънавияти саёз айрим илм аҳлларига нисбатангина ишлатиб келинган. Бундай инсонларга нисбатан кишилар нафрат билан қараган. Аксинча, маънавият ва маърифатни ўзида уйғун мужассам этган илм аҳлларидан ибрат олганлар, ўз фарзандларини шундай инсонлар бўлиб камол топишини орзу қилганлар. Юқоридаги ибора билан бирга халқимиз «Олим бўлма одам бўл» иборасини ҳам ишлатиб келган. Бундай ҳолат маънавият ва маърифат бир-бирини инкор этади дегани эмас. Аксинча, маънавият ва маърифат ўзаро ҳамоҳанг, бир-бирига чамбарчас боғлиқ бўлган, бир-бирини таъқазо этувчи, инсон ва жамиятни камолотга элтувчи омилдир. Улар бир-бирини қувватлаб, ўзаро таъсирланиб ривожланиб боради.

Биз тарихимизнинг қайси бир даврини олмайлик, юртимизда илму маърифат ва юксак маънавиятга интилиш ҳеч қачон тўхтамаганини, халқимиз даҳосининг ўлмас тимсоли сифатида энг оғир ва мураккаб даврларда ҳам яққол намоён бўлиб келганини кўришимиз мумкин. Ота-боболаримиз қадимдан бебаҳо бойлик бўлмиш илму маърифат, таълим ва тарбияни инсон камолоти ва миллат равнақининг энг асосий шарти ва гарови деб билган.

Заминимизда камол топган, эл-юртга танилган, маънавий баркамол, комил зотлар ўзларида маънавят ва маърифатни юксак даражада мужассам этган алломалар бўлганлар. Улар маънавият ва маърифат чироқларини машъала сингари ёққанлар. Юксак маънавият ва маърифат туфайли Тўрон замин ер юзида шуҳрат қозонган. Шундан келиб чиқиб айтиш мумкинки, ҳозирги даврда миллий камолот йўли мана шу йўл бундан бошқа йўл йўқ. Маънавият ва маърифат халқимизнинг, миллатимизнинг, Ватанимизнинг порлоқ келажаги учун сув ва ҳаводек зарур. Маънавият ва маърифатнинг ўзаро бирлиги, уйғунлиги, маънавий ва маърифий тарбия ишларимизни бирга олиб бориш тараққиётимиз тақазоси. Уларни бир-биридан ажралган ҳолда, бошқа-бошқа олиб бориб бўлмайди. Зеро, таълим ва тарбия ишини уйғун ҳолда олиб боришни талаб этади”, чунки “... инсон қалбига йўл аввало таълим-тарбиядан бошланади.

Уларнинг чинаккам уйғунлигини таъминлаш орқалигина комил инсонни тарбиялаб вояга етказиш ва Ватанимизнинг мустақиллигини ва юксак тараққиётини таъминлаш мумкин бўлади. Ёшларимизнинг техникавий билими, мураккаб технологияларини эгаллаш қобилияти маънавий баркамоллик, мустақил тафаккур юритиши билан бирга бориши керак. Ақлий заковат ва руҳий-маънавий салоҳият маънавиятли ва маърифатли ёшларимизнинг икки қаноти бўлади.

Буюк маърифатпарвар бобомиз Маҳмудхўжа Беҳбудий ўтган асрнинг бошидаёқ “Дунёда турмоқ учун дунёвий фан ва илм лозимдур, замона илми ва фанидан бебаҳра миллат бошқаларга поймол бўлур”, деган ҳаққоний фикрлар билан Туркистон аҳлининг онгу шуурини уйғотишга даъват этгани бежиз эмас... Бу сўзларнинг қанчалик ҳақиқат эканини бугунги юксак тафаккур ва технологиялар замони ҳам исботланмоқда”.

Ҳақиқатан агарки ҳозирги вақтда дунёвий илм-фан ва технологияларни чуқур ўзлаштирмасак, фақат тарихимиз, олис аждодларимизнинг кашфиётлари билан мақтаниб, уларга маҳлиё бўлиб яшайдиган бўлсак, ана шу ноёб меросни асраб-авайлаб, янада бойитиб, унга ўз муносиб ҳиссамизни қўшмасак, замон билан ҳамқадам, ҳамнафас бўлиб юрмасак, халқимиз, мамлакатимизнинг жаҳон майдонида муносиб ўрин эгаллаши қийин бўлади.

Маънавият ва маърифат, уни эгаллаш масаласига ёндашувга ҳадисларда айтилган “Бу дунёни деб у дунёни, охиратни деб бу дунёни унитманг” деган мазмундаги нақлини ҳеч қачон эсдан чиқармаслигимиз зарур. Чунки тарих ва ҳаёт тажрибаси дунёвий ва диний қадриятлар, илм-маърифат доимо бир-бирини тўлдириб, бойитиб келганлиги шу асосда кишилар маънавий камолот чўққиларига эришганлигидан далолат беради.

Маънавий ва маърифий қашшоқлик билан ҳеч бир миллат, у яшаётган мамлакат ҳеч қачон иқтисодий ва ижтимоий – сиёсий тараққиётнинг юксак чўққиларига эриша олмайди.

**Фойдаланилган адабиётлар**

Мирзиёев Ш.М. Буюк келажагимизни мард ва олийжаноб халқимиз билан бирга қурамиз. Тошкент – 2017.

Каримов И.А. Юксак маънавият-енгилмас куч. Тошкент, “Маънавият”, 2008

Каримов И.А. Ўзбекистон: Миллий истиқлол, иқтисод, сиёсат, мафкура. Тошкент, Ўзбекистон,1993

Эркаев А. Маънавият – миллат нишони. Тошкент. Маънавият, 1997

Имомназаров М. Маънавиятимизнинг такомил босқичлари. Тошкент: Шарқ, 1996

Имомназаров М. Миллий маънавиятимиз назариясига чизгилар. Тошкент: Шарқ, 1999

Юсупов Э. Инсон камолотининг маънавий асослари. Тошкент: Университет, 1998

Маҳмудов Т. Мустақиллик ва маънавият.Тошкент: Шарқ, 2001

Абдулла Авлоний.Туркий гулистон ёхуд ахлоқ. Тошкент, “Ўқитувчи”, 1992

 Бўри Зиёмухаммадов. Маърифат асослари. Тошкент, “Chinor EHK,” 1998

 Муҳаммад пайғамбар қиссаси. Ҳадислар. Тошкент, «Камалак», 1991

 Абу Ҳамид Муҳаммад Ғаззолий, «Охиратнома». Бухоро, 1992

**Маънавият ва маърифатнинг аҳамияти ҳақида фикрлардан намуналар**

Ҳар қайси давлат, ҳар қайси халқ интеллектуал салоҳияти, юксак маънавияти билан қудратлидир.

 **Ш.М.Мирзиёев**

Маънавият инсонни руҳий покланиш ва юксалишга даъват этадиган, инсон ички оламини бойитадиган, унинг иймон-иродасини, эътиқодини мустаҳкамлайдиган, виждонини уйғотадиган қудратли ботиний куч...

**И.Каримов**

Моддий фаровонликка табий интилиш миллатнинг маънавий ва ақлий ўсиш эҳтиёжига ғов бўлмаслиги лозим.

**И.Каримов**

Маънавиятни англаш ўзликка қайтиш демакдир.

**И.Каримов**

Юксак маънавият-енгилмас куч.

**И.Каримов**

Ҳар бир кишининг қадр-қиммати ўз ишини қойил қилиб бажаришида.

**Беруний**

Маънавиятни қайта қуриш жамиятни қайта қуришга нисбатан ҳам оғир кечадиган, ҳам узоқ давом этадиган жараёндир.

**Виктор Гюго**

Маънавият ўзини таниш, ўзини ўзгалар билан, ўзгаларни эса ўз назари билан тафтиш қила билиш демакдир.

**Виктор Гюго**

Адоват эмас-адолат енгади.

**Виктор Гюго**

Ҳасад билан эмас, ҳавас билан яшаш керак.

Бизнинг маънавиятимиз асрлар давомида миллион-миллион кишилар тақдири билан шаклланган. Уни ўлчаб ҳам, поёнига етиб бўлмайди. У инсон учун бутун бир олам.

**Виктор Гюго**

Одамнинг улуғлиги унинг бўй-басти билан ўлчанмаганидек, миллатнинг улуғворлигини сон-саноғи билан белгиланмайди.

Ягона ўлчов – унинг маънавиятидир.

**Виктор Гюго**

Ёшликда олинган билим тошга ўйилган нақш кабидир.

**Ҳадисдан**

Тангри ўз бандалари ичидан ғайратлисини ёқтиради.

**Ҳадисдан**

Оқ бўлсанг онт ичма.

Яхши одам юрт тузар, ёмон одам эл бузар.

Маънавият – инсонга ҳаётда барқарорлик бағишлайди, унинг қарашлари шунчаки бойлик орттириш йўлида кун кўришга йўл қўймайди, фожиалар вақтида омон сақлаб қолади ва моддий қийинчилик кунлари иродасини мустаҳкамлайди.

Маънавият инсон онги ва шуурини ёритувчи бир куч.

Вақтнинг қадрига етиш маънавияти ҳам маънавиятдир.

Бешикдан то қабргача илм изланг.

Илм-фансиз буюк давлат қуриб бўлмайди.

Бировга ҳасад қилишдан сақланинг, чунки олов ўтинни қандай куйдирса, ҳасад ҳам қилган савоб ишларингизни худди шундай куйдириб тугатади.

**Ҳадисдан**

Ақлнинг камолоти иймон ва илм биландир.

Гарчи Хитойда бўлса ҳам илм талаб қилинглар.

**Ҳадисдан**

Илм ўрганиш ҳар бир мўмин учун фарздир.

**Ҳадисдан**

Олдига қўйганини емак – ҳайвон иши,

Оғзига келганини демак – нодон иши.

**Алишер Навоий**

Тарбия биз учун ё ҳаёт – ё мамот, ё нажот – ё ҳалокат, ё саодат – ё фалокат масаласидир.

**А. Авлоний.**

Маънавият оламида бадавлат халқимиз,

Маърифат тарқатган донишманд Шарқмиз.

Йигитликда йиғ илмнинг мағзини,

Қарилик чоғи ҳаржт қилгил ани.

**А. Навоий**

Забт этайин десанг сен илму ҳунар,

Инсон, камолин эт ўзингга раҳбар.

**Бедил**

Агар ким илмдан кийгай тож,

Ул бош осмондан ундиради бож.

**Х.Деҳлавий**

Инсоннинг қиммати эмас симу-зар,

Инсоннинг қиммати илм ҳам ҳунар.

**Бедил**

Илм инсон кўзини очар, қулоғин очар,

Фан мияга идрок билан ёруғлик сочар.

**М. Шайхзода**

Маънавий ҳаётда ҳам амалий ҳаётдагидек, кимки билимга таянсагина тўхтовсиз камол топади ва ютуқларга эришаверади.

**У. Жеймс.**

Илм инсонларнинг мадори, ҳаёти, раҳбари, нажотдир,

Илм инсон учун ғоят олий муқаддас бир фазилатдир.

Зероки, зеҳнимизни, фикримизни қилич каби ўткир қилур,

Илмсиз инсон мевасиз дарахт кабидир.

**А. Авлоний**

Ақлли киши ўзининг бутун қоблияти ва идрокини яхши ишларни амалга оширишга, ёмон ишлардан ўзини сақлашга қаратган бўлмоғи лозим.

**Фаробий**

Камтарлик одат ақлли эрга,

Мевали шох боши эгилур ерга.

**С. Шерозий**

Ақлни ўстирмоқ учун ҳадеб ўқийвермай, кўпроқ фикрлаш керак.

**Р.Декарт**

Билимлик киши ўлса ҳам, унинг номи ўчмайди, илмсиз кишининг ўзи ҳаёт бўлса ҳам, оти ўликдир.

**Аҳмад Югнакий**

Кимки ўрганишни уят билмайдур,

Тошдан лаъл ундирар, сув қаъридан дур.

**Н. Ганжавий**

Кимки аждодлар яратган бойликларни билмаса, демак у нафосатдан бебаҳра яшаган.

**Г.Гегель**

Ўқиш-ўрганиш учун ҳеч қачон кексайиб қолганман деб ўйлама.

**А.И. Грецен**

Ёшликда одоб бор, бор илму ҳунар,

Яхшиликка ўргат, ёмондан қайтар.

**С. Шерозий**

Тарбияни туғилган кундан бошламоқ, вужудимизни қувватлантирмоқ, ахлоқимизни кучлантирмоқ, зеҳнимизни ривожлантирмоқ лозим.

**А.Авлоний**

Билим, маърифат, албатта, яхши ахлоқ билан безатилмоғи лозим.

**Форобий**

Инсониятнинг битта кулфати бор, у жаҳолатдир; бу кулфатнинг ягона давоси эса илм.

**Д.И.Писарёв**

Одамдан юқори тураркан олам,

Билим оширмоққа муҳтождир одам.

**А. Рўдакий**

Ўзингни илм бирла безатгил,

Фақат кимхоб кийган эмасдир гўзал.

**Хисрав**

Билим ҳам ҳунар ол, қадрла уни,

Билим-ла ҳунар ҳам қадрлар сени.

**Юсуф Хос Хожиб**

Илмли бўлишга интилиш жумлаи мўмин эр ва аёлларга шарафдир.

**Улуғбек**

Фан халққа сув-ҳаводек зарур. Уни тараққий эттирмаган мамлакат, шубҳасиз, мустамлакага айланади. **Ф.Жалио-Кюри**

**Мавзуга оид чизма материаллар:**

Маънавият – инсон қалбида, кўнгил кўзгусида акс этган ҳақиқат нуридир. Маънавият инсон қалбидаги илоҳий нур.

Маънавият – жамиятнинг, миллатнинг ва ёки айрим бир кишининг ички ҳаёти, руҳий кечинмалари, ақлий қобилияти, идрокини мужассамлаштирувчи тушунча.

Маънавият – инсоннинг маълум даражадаги жисмоний, ақлий, ахлоқий ва руҳий баллоғати ва дунёқарашини ифодаловчи тушунча.

Маънавият – инсонни руҳан поклаш, қалбан улғайишга чорлайдиган, одамнинг ички дунёси, иродасини бақувват, имон-эътиқодини бутун қиладиган виждонини уйғотадиган беқиёс куч, унинг барча қарашлари (ҳатти - харакатлари)нинг мезонидир.

Маънавият – инсоннинг ижтимоий-маъданий мавжудот сифатидаги моҳиятидир, яъни инсоннинг меҳр-муруввати, адолат, тўғрилик, софлик, виждон, ор-номус, ватанпарварлик, инсонпарварлик, гўзалликни севиш, завқланиш, ёвузликка нафрат, ирода, матонат ва шу каби кўплаб асл инсоний хислатлари ва фазилатларининг узвий бирлик, муштараклик касб этган мажмуи.

Маънавият – инсоннинг руҳиятини унинг ўз-ўзини англаши, диди, фаросати, адолдат билан разилликни, яхшилик билан ёмонликни, гўзаллик билан хунукликни, вазминлик билан жоҳилликни ажрата билиш қобилиятини, ақл заковатини, юксак мақсад ва ғояларини қўя билиш, уларнинг амалга ошириш учун ҳаракат қилиш ва интилиш салоҳиятидир.

Маънавият – инсон ахлоқи ва одоби, билимлари, истеъдоди, қобилияти, амалий малакалари, виждони, имони, эътиқоди, дунёқараши, мафкуравийқарашларининг бир-бири билан узвий боғланган, жамият тараққиётига ижобий таъсир этадиган муштарак тизимдир.

Маънавиятнинг инсон, миллат ва жамият ҳаёти билан боғлиқ бўлган тушунчалари.

Мамлакатимизнинг жаҳондаги нуфузини оширишдаги масъуллик, мамлакат ички ва ташқи фаолиятидан хабардор бўлиш ва уни қўллаб-қувватлаш, жаҳон халқлари олдида турган умумбашарий муаммоларга бефарқ бўлмаслик, миллий ва умумбашарий манфаатлар уйғунлигини англаш, инсон табиатнинг бир бўлаги эканлигини англаши ва уни асрашда масъуллик ва бошқалар.

Миллий ўз-ўзини англаш, миллий ғурур, миллатпарварлик, ватанпарварлик, миллат тақдирига нисбатан масъулият, миллий манфаат устуворлигини ҳис этиш, миллий тил, тарих, адабиёт, санъат, урф-одатлар, анъаналар, қадриятлар, давлат тизимига, қонунларга ҳурмат, ўз касбининг устаси бўлиш, мамлакат ижтимоий-сиёсий, иқтисодий-маънавий ҳаётида фаоллик ва бошқалар.

Шахснинг миллат вакили сифати мақомида намоён бўладиган.

Шахс, ҳар бир инсон фаолияти билан боғлиқ бўлган тушунчалар.

Шахснинг ўз-ўзини англаши, билимдонлик, қалби поклик, камтарлик, сахийлик самимийлик, иймонлилик, ҳалоллик, поклик, эътиқодлилик, диёнатлилик, виждонлилик, меҳр-шафқатлилик, ростгўйлик, адолатпарварлик, ота-онага ҳурмат, оилага садоқат, вафодорлик, меҳнатсеварлик, тўғрилик ва бошқалар.

Шахснинг жамият вакили сифатидаги мақомида намоён бўладиган.

Маънавиятнинг ривожланиш қонуниятлари.

Гарчанд маънавиятнинг ривожланиш қонуниятлари бир неча йўналиш ва жараёнларни ўз ичига олса ҳам, уларни икки йирик гуруҳга бўлиш мумкин.

Биринчи гуруҳ шахс, миллат ёки жамиятнинг ички салоҳияти билан боғлиқ бўлган қонуниятлар.

Иккинчи гуруҳ қонуниятларига шахслар ва миллатларнинг ўзаро муносабатлари жараёнида содир бўладиган “ўзаро таъсир” ва “ўзаро бойитиш” билан боғлиқ бўладиган қонуниятлар

Шахс, миллатёки жамиятнинг ички салоҳияти мустаҳкам, заминлари чуқур бўлиши маънавият ривожланишининг асосини ташкил этади. Агар ички салоҳият ночор бўлса шахс баркомоллиги, миллат камолоти, жамият тараққиётига салбий таъсир қилади.

Шахс, миллат маънавий камолоти бирдан юзага келмайди. Шахс, инсон ўзгаларсиз олмаганидек, миллат ҳам бошқа халқлар, миллатлар билан алоқа ва муносабатларсиз яшай олмайди. Ана шу муносабатлар, ўзаро таъсирлар жараёнида ҳар бир халқ, миллат иккинчисига ниманидир беради ва ниманидир қабул қилади.

Маънавиятнинг таркибий қисмлари

Мафкура – муайян ижтимоий гуруҳ ё қатламнинг, миллат ёки давлатнинг эҳтиёжларини, мақсад ва интилишларини, ижтимоий-маънавий тамойилларини ифода етадиган ғоялар, қарашлар, уларни амалга ошириш учун воситалари тизимидир. Мафкура – умуммиллий, умумхалқ аҳамиятига эга ғоялар тизими бўлиб, у халқни, миллатни олижаноб мақсадлар йўлида бирлаштирувчи умумсафарбарликка даъват этувчи кучдир.

Маданий мерос - ўтмиш авлоддан кейинги авлодга ворислик асосида қолдирилган, замонда барқарорлик синовидан ўтган, сараланган инсониятнинг ҳозирги ва келгуси тараққиётига хизмат қиладиган моддий ва маънавий маданият мажмуидир.

 Маънавий мерос - узоқ ва яқин ўтмишдаги, ҳозирги даврдаги маънавий жиҳатдан ғоят қимматли, ўчмас из қолдирадиган, мангу яшайдиган инсониятнинг бутун ижтимоий манфаати ва эҳтиёжига, езгуликка хизмат қиладиган умуминсоний маънавий бойликлардир.

Маданий ва маънавий мерос

Маданият

Маданият – бу кишилар фаолиятининг жамият иқтисодий, ижтимоий-сиёсий ва маънавий ҳаёт соҳасида яратган, ўзларининг эҳтиёжларини қондириш учун ишлаб чиқарилган моддий ва маънавий бойликлар тизимидир. Маданият – моддий ва маънавий маданиятга бўлинади.

Мафкура

Қадрият - инсон ва инсоният учун аҳамиятли бўлган, миллат, элат ва ижтимоий гуруҳларнинг манфаатлари ва мақсадларига хизмат қиладиган табиат ва жамият ҳодисалари мажмуидир.

Қадриятлар табиий, маданий, маданий-маънавий, ижтимоий-сиёсийларга бўлинади. Қадимги ёзувлар, битиклар, халқ оғзаки ижоди намуналари, улуғ шоир ва мутафаккирларимиз яратган инсон ички дунёси, руҳиятига қаратилган дунёвий ва диний асарлар бизнинг маънавий меросимиз ва қадриятларимиздир.

Қадрият

Маънавият ва маърифат – маънавий баркамоллик ва комилликнинг асоси.

Ёшларимизнинг техникавий билими, мураккаб технологияларни эгаллаш қобилияти маънавий баркамоллик, мустақил тафаккур юритиши билан бирга бориши керак. Ақлий заковат ва руҳан – маънавий салоҳият маънавиятли ва маърифатли ёшларимизни икки қанотидир.

Дунёда турмоқ учун дунёвий фан ва илм лозимдур, замона илми ва фанидан бехабар миллат бошқаларга поймол бўлур.

 Жамиятни, мамлакатни, миллатни таназзул ва ҳалокатдан асровчи ва қутқарувчи куч маънавият ва маърифатдир.

 Бугунги шиддатли даврда чинакам маънавиятли ва маърифатли одамгина инсон қадрини билиши, ўз миллий қадриятларини, миллий ўзлигини англаши, эркин ва озод жамиятда яшаш, мустақил давлатимизни жаҳон ҳамжамиятида ўзига муносиб ўрин эгаллаши учун фидойилик билан кураша олиши мумкин.

- Илм инсонларнинг мадори, ҳаёти, раҳбари, нажотидир.

- Куч – билим ва тафаккурдир.

- Илм – дунёнинг иззати, охиратнинг шарофатидур.

- Илм – инсон учун ғоят олий ва муқаддас бир фазилатдур. Зероки илм бизга ўз аҳволимизни, харакатимизни ойина каби кўрсатадур. Зеҳнимизни, фикримизни қилич каби ўткир қилур. Илмсиз инсон мевасиз дарахт кабидур.

 - Олим бўл ёки билим ўргатувчи бўл, ёки тингловчи бўл, ё бўлмаса билимга ва илм аҳлига муҳаббатли бўл, бешинчиси бўлм ҳалок бўласан.

Маърифат-нинг инсон камолоти-даги аҳамияти

Маърифат тушунчаси ва унинг турли талқинлари

Маърифат – араб тилидан олинган бўлиб, “билиш”, “билим”, “таниш” демакдир.

 Маърифат илмни эгаллаш маъносида инсоннинг табиат, жамият, инсон моҳияти ҳақидагим билимларни эгаллаганлик даражасини акс эттирувчи тушунчадир.

 Маънавият нуқтаи назаридан маърифат – кишиларнинг онгига муайян билимлар ғоялар, эътиқод ва имон, ахлоқ ва одоб меъёрини сингдириш, таълим тарбия ишларини такомиллаштириш, миллий ва умуминсоний қадриятларни ўрганиб, тарғиб етиш мақсадида амалга ошириладиган тадбирлар тизимидир.

Маънавият ва маърифат уйғунлиги жамият ва инсон баркамолли-гининг асоси.

Марказий Осиёлик мутафакирлар асарлари ҳақида маълумот.

Мусо Хоразмий (783-850й)-“Алгаритмус”, “Ҳисоб ал-хинд”(Хинд хисоби), “Мажмуи ал-маъмун”(Дунё харитаси), “Китоби сурат ал-арз”(Ер сурати ҳақида китоб), “Хоразмий зижи”(Юлдузлар жадвали), “Аснролябия бўйича китоб”, “Қуёш соати ҳақида”, “Хоразимнинг машҳур кишилари”.

Аҳмад Фарғоний (797-865й) –“Ал-Фраганус”: “Астрономия ва астролябияга кириш”, “Фалакдан бўладиган сабаблар”, “Астролябия фани усуллари”, “Самовий ҳаракатлар ва умумий илм нужум”(“Астрономия асослари ҳақидаги китоб”)

Абу Наср Форобий (873-950й)-Муалимми соний, Иккинчи муалим, Шарқ Аристотели: Аристотелнинг “Метафизика”, “Физика”, “меиеорология”, “Категориялар”, “Риторика” каби асарлари таржимаси ва шарҳи; мустақил асарлари:”Субстанция ҳақида сўз”, “Қонунлар ҳақида китоб”, “Масалалар манбаи”, “Фазилатли хулқлар”, “Фозил шаҳар аҳолисининг қарашлари”, “Бахт-саодатга эришув ҳақида” ва бошқалар. 160 дан ортиқ асарлар ёзган.

Абу Райҳон Беруний (973-1048й)-“Ал-Барон”: “Хиндистон”, “Геодезия”, “Минирология”, “Маъсуд қонуни”, “Мунажимлик санъатидан бошланғич тушунчалар”, “Хронология”(Қадимги халқлардан қолган ёдгорликлар), “Сайдана” ва бошқалар. 152 асарнинг муаллифи.

Абу Али ибн Сино (980-1037й)-Шарқда –“Шайх ур-раис”, Ғарбда “Авиценна”: “Тип қонуни”, “Китоб аш-шифо”, “Китоб ан-нажот”, “Донишнома”, “Рисолаи ахлоқ”, “Рисолаи ишқ”, “Саломон ва Ибсол” ва бошқалар. 450 дан ортиқ асарлар ёзган.

Мирзо Улуғбек(1394-1449й)-“Зижи жадиди Курагоний” (Курогонийнинг янги астрономик жадвали), “Тўрт улус тарихи” ва бошқалар. 1018 юлдузнинг харитасини тузган.

Мир Алишер Навоий (1441-1501й) “Чор девон”, “Хамса”, “Маҳбуб ул-қулуб”, “Муҳокаматул луғатайн”, “Мажолис ун-нафоис”, “Лисон ут-Тайр” ва бошқалар. 40 дан ортиқ асарлар ёзган.

Буюк мутафаккир Абдураҳмон Жомийнинг инсон маънавий камолати: адолат, яхшилик, тўғри сўзлик, мардлик, маърифатлилик ҳақида ижодидан намуналар.

Агар чиқса адолатнинг қуёши,

Таралгай ҳар томон нури зиёси.

Агар зулм этса золим, бу ситамдан

Жаҳон бўлгай қаро, йўқ интиҳоси.

Эй тожу муҳрга кўнгил боғлаган

Қачонгача тожу муҳр қолади?

Мулку бойлик бари кетади бир кун

На замон, на замин, на наҳр қолади.

Қўлингдан келганча яхшилик қилғил

Жаҳонда сенга шул меҳр қилади.

Энг зарур билимни қунт билан ўрган,

Зарур бўлмаганин ахтариб юрма.

Зарурини ҳосил қилгандан кейин,

Унга амал қилмай умр ўткурма.

Ҳарна кирса қимматли мард қўлига,

Сочар дўстлар оёғига барчасин.

Ўзи ўлгач, душманлари бўлишар,

Ҳасис киши териб йиққан нарсасин.

Сўз айтсанг ростликни айтгил одат,

Қидирма ростликдан яхшироқ зийнат.

Ростликдан яхшироқ зийнатни қачон,

Қайда кўрди экан бирор билимдон.

Дил агар ногоҳон ғамга учрасанг,

Ғамхўр дўстинг бўлса, у ғам эмасдир.

Кулфат куни содиқ дўстларинг керак,

Бахтли кунда дўстлар ҳеч кам эмасдир.

Ўз меҳнатинг бўлсин доим йўлдошинг,

Ўзга миннатидан оғритма бошинг.

Агар бу улуғ зотни авлиё десак, у авлиёларнинг авлиёси, мутафаккир десак, мутафаккирларнинг мутафаккири, шоир десак, шоирларнинг султонидир.

И.А.Каримов.

У халқимизнинг онги ва тафаккури, бадиий маданияти тарихида бутун бир даврни ташкил этадиган буюк шахс, миллий адабиётимизнинг тенгсиз намаёндаси, миллатимизнинг ғурури, шаъну шарафини дунёга тараннум этган ўлмас сўз санъаткоридир.

Тарихчи Хондамир Навоий юксак ахлоқий фазилатларига жумласига-камтарлик, хокисорлик, ҳайр-эҳсонлилик, тўғрилик, одиллик, дўстликни қадирлаш, оқ кўнгиллик, кечиримлилик, гина-адоват сақламаслик, ширин сўзлик, халқпарварлик, иймонлилик ва бошқаларни киритган.

Буюк шоир ва мутафаккир Алишер Навоий фаолиятида маънавият масалалари.

Алишер Навоий асарлари: “Чор девон”, “Ҳамса”, “Маҳбуб ул-қулуб”, “Муҳокаматул -луғатайн”, “Мажолис ун-нафоис”, “Лисонут тайр” ва бошқалар.

Одами эрсанг демагил одами,

Оники йўқ халқ ғамидан ғами, -байти Навоий маънавияти ва инсонпарварлигини марказий нуқтасидир.

Саҳийлик кишилар боғининг ҳосилдор дарахтидир, балки у дарахтнинг ширин мевасидир, одамгарчилик ўлкасининг тўлқинли дарёси, балки у т ўлқинли дарёнинг асл гавҳаридир.

Алишер Навоий

Мутафаккирларнинг қабри узра ёзилган “Шоҳи ғарибон”-“Ғариблар, ёлғизлар, фақирлар шоҳи” сўзларида Навоий маънавиятининг нақадар улканлиги теран ифодаланган.

Маънавий баркамол инсонни тарбиялаш зарурати.

Инсон маънавиятини юксалтирмасдан туриб, халқимиз ҳаёти ва турмуши юксалишида, ҳамда мамлакатимиз тараққиётида муваффақиятларга эришиш қийин.

Фақат маънавий эркин ва озод халқ теран ва комил тафаккур туфайли ҳар соҳада катта ютуқларга эришиши мумкин, яъни фақат маънавий соғлом, кучли жамиятгина ислоҳатларга тайёр бўлиши мумкин

Бу дунёда табиатда ҳам, жамиятда ҳам бўшлиқ бўлмайди. Қаердадир маънавий ғоявий бўшлиқ пайдо бўлдими, ҳеч шубҳасиз, уни кимдир тўлдиришга ҳаракат қилади.

Миллий ва диний томирларимизга болта урушни, улардан бизни бутунлай узиб ташлашдек ёвуз мақсадларни кўзлаган маънавий таҳдидларга қарши кураш.

Ҳозирги глобаллашув шароитида “оммавий маданият” ниқоб остида халқимиз минталитетига зид ахлоқий бузуқлик ва зўровонлик, индивидуализм ғояларини тарқатишдек маънавий таҳдидларгаа қарши курашиш.

Фарзандларимизни Она Ватанига муҳаббат, бой тарихимизга, ота-боболаримизнинг муқаддас динига садоқат руҳида тарбиялаш, уларнинг қалби ва онгида мафкуравий иммунитетни кучайтириш.

Ўзбекистон бозор муносабатларига ўтаётган даврда маънавий-ахлоқий қадриятларнинг аҳамияти тобора ўсиб бораётганлиги маънавий баркамол инсонни тарбиялашни энг долзарб вазифа қилиб қўяётир.

Мамлакатимизнинг буюк келажаги ҳам, эртанги кунимиз, эркин ва фаровон ҳаётимиз ҳам, Ўзбекистон асрда жаҳон ҳамжамиятидан қандай ўрин эгаллаш униб-ўсиб келаётган фарзандларимиз қандай инсонлар бўлиб вояга етишига боғлиқлиги.

Тарақиёт тақдирини маънавий жиҳатдан етук одамлар ҳал қилади. Юртдошимизнинг техникавий билими, мураккаб технологияни эгаллаш қобиляти маънавий баркамрллик, мустақил тафаккур билан бирга бориши керак. Ақлий заковат ва руҳий-маънавий салоҳият маърифатли инсоннинг икки қаноти бўлади.

Ахлоқий баркамол инсон ва унинг фазилатлари.

Ватанпарварлик, инсонпарварлик, тинчликсеварлик, меҳнатсеварлик...

Ўз ҳақ-ҳуқуқини танийдиган, бунинг учун курашадиган

Ўз кучи ва имкониятларига таянган, имкониятларини ишга соладиган ва самарасини кўрадиган.

Атрофида содир бўлаётган воқеа-ҳодисаларга мустақил муносабат билдира оладиган.

Шахсий манфаатини мамлакат ва халқ манфаати билан уйғун ҳолда кўрадиган ва фаолият юритадиган.

Ватан истиқлоли ва истиқболи ҳақида қайғурадиган.

Халқи, юрти қадр-қиммати, ор-номусини англаган ва буни ҳимоя қиладиган.

Мустақилликни асраб-авайлаш, мустаҳкамлашга маъсул эканлигини англаш.

Миллий мансублигини билиш ва миллатпарварлик, миллий ғурур ва миллий ифтихор туйғуси жўш уруши.

Ўз халқи тарихини, миллий қадриятларини ва улар билан фаҳирланиш.

Ўзида инсонийликка хос барча ижтимоий фазилат ва хислатларни: халолик, поклик, виждонлилик, ота-онани ҳурмат қилиш, ўзига ниманики раво кўрса, уни бошқаларга ҳам раво кўриш ва бошқаларни ўзида мужассам этиш.

Комил инсон... аввало, онги юксак, мустақил фикрат оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.

Комил инсон тушунчаси ва таърифлари.

Комилликнинг йўли одамлардан фақат яхши, ижобий фазилатларни ўрганиш, ибрат олиш, доимо яхшилик ва эзгуликка интилишдир.

Комилликка инсон бутун умри давомида эришибборади. Кимки “Мен маънавий-ахлоқий комиллик даражасига етдим” деб ўзига ўзи юксак баҳо берса, у ҳали комил инсон эмас.

Бизнинг кўҳна тарихимизда шакилланган, халқ, мамлакат тарихида катта маънавий-ахлоқий тарбия ролни ўйнаган “тасаввуф” комил инсон назарияси ва уни тарбиялаш, вояга етказиш ҳақидаги таълимот ва амалиёт саналади.

Комил инсон биз учун идеалдир. У барча дунёвий ва илоҳий илимларни эгаллаган, руҳи мутлоқ руҳга туташ, файзу каромати сероб, қалби эзгу туйғуларга лиммолим тўла покиза зот. Комил инсон одамзот орзу қилган жамики эзгу хислат ва фазилатларнинг ифодачиси.

Комилликнинг белгиси ҳақ йўлидан бориб, халққа фойда келтиришдир. Киши ўз сўзи, амалий ишлари, нияти билан одамларга қанчалик фойда келтирса, ёмонларни тўғри йўлга солса, ҳақ йўлида фидо бўлса, у шунча комил бўлади.

Комил инсон иймон ва эътиқодлилик, ҳалоллик ва покликнинг олий тимсоли. Унинг шакилланганлик даражаси: ақлий зукоклик, ахлоқий етуклик, сиёсий теранлик, меҳнатга ҳалол муносабат, юксак маънавий савия, миллий ва умуминсоний ғурур ва бошқалар.

Комил инсонлар жамиятнинг трик виждонидирлар. Кишилар уларга қараб хушёр тортадилар, дунё беҳудалигидан ўзига келиб, қалблари, қилаётган ишларига разм соладилар, тавба-тазарру қиладилар. Комил инсонларнинг афъолу аъмоли инсонлар дилига қувват, кўзига нур бағишлайди.

Ахлоқ-одоб тамойиллари

Ахлоқ-одоб тамойиллари

лари мамлакат ва унинг ўз олдига қўйган улуғвор, эзгу ғоялар ва мақсадларни амолга ошириш жараёнида, ва аксинча мамлакат, миллат, инсонлар ҳаёти, келажак тақдири таҳликали ҳолатга тушганда унинг олдини олиш учун миллат, халқ ва унинг вакилларида намаён бўладиган маъсулят ҳисси, маънавий туйғу ва эътиқодининг юксак даражада намаён бўлишидир .

Ахлоқ-одоб тамойиллари

намоён бўлиш шакиллари .

Ватанпарварлик

Инсонпарварлик

Адолатпарварлик

Қонунларга ҳурмат ва итоаткорлик

Миллий ўзликни англаш

Миллатпарварлик

Давлат тизимига ҳурмат

Фуқоролик бурчига садоқат

Тинчликсеварлик

Меҳнатсеварлик

Шахс ахлоқ-одоби белгилари.

(фазилатлари)

Ахлоқ-одоб белги (фазилат) лари-кишиларнинг кундалик ҳаёт фаолиятларида: оилада, маҳаллада, кўча-куйда, жамоат жойлари, меҳнат жамоаларидаги ўзоро муносабатларда намаён бўладиган барча ижобий маънавий-ахлоқий ҳатти-ҳаракатларнинг мажмуидир.

Ахлоқ-одоб

белги(фазилат)лари қуйдагилардан иборат.

Иймонлилик, виждонлилик, диёнатлилик, меҳр-шафқат, меҳр-оқибат, тўғрилик, халоллик, поклик, вафодорлик, уят, андиша, ор-номус, ҳаёлилик, мулойимлик, камтарлик, ўзгаларнинг ҳақига ҳиёнат қилмаслик, ўзоро ҳурмат, бева-бечора, етим-есирларга, мухтож оилаларга ёрдам, ота-онага, катталарга, устозларга бошқа миллат вакилларига ҳурмат ва бошқалар.

Умумий изоҳлайдиган бўлсак ҳар бир инсондаги барча ижобий маънавий-ахлоқий ҳатти-ҳаракатлар, фазилат ва хислатлар ахлоқ-одоб белгиларини ифодалайди.

Ватанпарварлик-етук ахлоқийлик мезони.

Ватанпарварлик-Ватанга садоқат, унга хизмат қилиш, юрт тинчлигини асраш, Ватан равнақи учун масъул ва фаол бўлишга ундайдиган ижтимоий, маънавий-ахлоқий фазилат.

Ватанпарварлик-муаян мамлакатда яшовчи барча миллат ва элатларнинг вакилларини аниқ мақсад ва манфаатлар йўлида бирлаштирувчи умуммиллий ғоядир.

... инсон ўзлигини англагани, насл-насабини чуқурроқ билгани сари юрагида Ватанга муҳаббат туйғуси илдиз отиб, улғая боради. Бу илдиз қанча теран бўлса, туғилиб ўсган юртга муҳаббат ҳам шу қадар юксак бўлади.

Ватанпарварлик туйғуси ва эътиқоди билан суғорилган миллий бирлик, бирдамлик, аҳиллик, ҳамкорлик, ҳамдардлик туйғуси миллатнинг кучи ва қудратини белгиловчи, истиқболини порлоқ қилувчи маънавий омил ва мезондир.

Ватанпарварлик сўзда эмас, балки амалий ишларда, ҳатти-ҳаракатларимизда намаён бўлгандагина мамлакат, миллат тарақиётининг ҳал қилувчи омилга айланади. Ватанпарварлик билан боғланган фаолиятнинг катта-кичиги бўлмайди.

Ватанпарварли ҳар бир инсонни ўзи туғилиб ўсган юртини, элини эъзозлаш, унинг иқтисодий, ижтимоий, сиёсий, маданий, маънавий тараққиёти ҳақида қайғуриш, ғамхўрлик қилиш, унга ўзининг муносиб ҳиссасини қўшиш, мустақиллигини сақлаш ва мустаҳкамлаш учун фидойилик ва керак бўлганда унга ўз ҳаётини бағишлашга йўллайдиган юксак маънавийлик мезонидир.

Ватанпарварлик туйғуларининг намоён бўлиш белгилари ва қирралари.

Давлатимиз мукофатлари- “ Ўзбекистон қаҳрамони” олий унвони, орден ва медаллари, фахрий унвонлар мамлакатимиз фуқароларида ўз Ватанидан ғурурланиш туйғуларини оширишга хизмат қилади.

Она юртимизда тинчлик, барқарорлик ва осойишталикни сақлашга интилиш, халқаро муносабатларда Ватан, миллат манфаатларини устувор ўринга қўйиш; ўз ишимизга масъулят билан ёндошиш.

Ўз халқининг тарихини яхши билиш ва у билан фахрланиш.

 Аждодлар яратган моддий ва маънавий мерослардан фахрланиш ва уларни асраш, авлодларга тақдим этиш.

Аждодлар номи, уларнинг улуғ ишлари, ижодлари билан фахрланиш, уларга муносиб ворис бўлиш.

Турон заминни ҳимоя қилиб, томирида охирги қони қолгунча қарши курашган, аёвсиз жангларда ҳалок бўлган қаҳрамонлар номини ёд этиш.

Ота-боболаримиз, авлод ва аждодларимиз яратувчанлик, бунёдкорлик, илмий ижодкорлик ишларни давом эттириш, озод ва обод Ватан, эркин ва фаровон ҳаёт барпо этиш учун ҳар дақиқада улуш қўшмоқ учун интилиш ватанпарварликнинг белги ва қиррасидир.

Шундай ажойиб меҳнатсевар, инсонпарвар, ватанпарвар халққа, юртга, унинг бой тили ва маданятига мансублиги билан фахрланиш.

ХХ асрнинг 30-чи, 50-чи, 80-чи йилларда халқимиз, миллатимизга қарши уюштирилган қатағонликларда қамоқ ва сургун азобларини кечирган, отиб ташлаган миллатимиз гулларини унутмаслик ва доим ёд олиш.

Инсонпарварлик-инсон ва жамият маънавий қиёфасининг мезони.

Одами эрсанг демагил одамий,

Ониким, йўқ халқ ғамидин ғами.

Алишер Навоий.

Ҳар кимки ҳазрати инсонни саждага сазавор демаса у малъундир.

Мирзо Бедил.

Бир мухтож, ноилож, чорасиз қолган одамнинг кўнглини кўтариш, дардига малҳам топиш савоблик даражаси жиҳатдан вайрон бўлган Каъбани қайта тиклашдан кўра афзалдир.

 Алишер Навоий

Ҳатто ибодат вақтида бир одамга ёрдам бериш керак бўлиб қолса, дарҳол ибодатни тўхтатиб, ёрдамга ошиқиш керак. Ночор одамга кўрсатилган ёрдамдан келган савоб ибодатдан ортирилган савобдан афзалроқдир.

Бахоуддин Нақишбанд.

Ислоҳотларимизнинг муҳим тамойилларидан бири-аҳолининг кам таъминланган табақаси, яъни қариялар, ногиронлар, болаларни муҳофаза қилиш, уларни пухта ҳимоялашдир.

 И.А.Каримов

 Ҳар ким қариганда, меҳнат лаёқатини йўқотганда, шунингдек боқувчисидан маҳрум бўлганда ва қонунда назарда тутилган бошқа ҳолларда ижтимоий таъминот олиш ҳуқуқига эга.

Ўзбекистон Республикаси Конституцияси. 39-модда.

Тилимиздаги меҳр-оқибат, меҳр-муҳаббат, меҳр-шафқат, қадр-қиммат деган, бир-бирини чуқур маъно-мазмун билан бойитадиган ва тўлдирадиган иборалар негизида инсонпарварлик ғоялари ётганлигини англаб олиш қийин эмас.

Иймон-шахс маънавий фазилатининг асосий белгиси.

Иймон-арабча сўз бўлиб-луғавий маъноси ишонч демакдир.

Дунёвий иймон.

 Диний иймон ва унинг турлари.

Дунёвий иймон мазмунини олам ва одам ҳақидаги илмий-фалсафий билимлар, меҳнат аҳлининг тўплаган ҳаёт тажрибаси, ижтимоий хотираси, турли-туман удумлар, урф-одат, ананалар ва улар замиридаги билимларга ишонч ташкил этади.

1. Исломий иймон.

2. Буддавий иймон.

3. Иудавий иймон.

4. Исовий иймон.

 Дунёвий иймоннинг ўзагини одамийлик, инсонийлик ташкил этади. Дунёвий иймон одамларни тўғри йўлдан боришга қаратилган маънавий-аҳлоқий қадриятлар тизимидир.

 Иймон барча динларнинг устунидир.

Иймон-инсон ҳаёти ва фаолиятига асос бўладиган дунёвий ва диний маънавий-ахлоқий қадриятлар тизими. Иймон-инсон қалбидаги виждон тарозусидир.

 “Одам бўлиш осон, одамий бўлиш қийин”, “Отанг боласи бўлма, одам боласи бўл”, “Ўзинга раво кўрмаганини бошқага ҳам раво кўрма”...

Аллоҳни бир, ягона, Пайғамбаримизни унинг элчиси эканлигини тил билан айтиб, дил билан тасдиқлаш исломий иймоннинг бош белгиси саналади.

Иймонлилик инсон Аллоҳнинг номини дилига жо қилиб, муқаддас китобларда айтилган аҳлоқий, ҳуқуқий қоидаларга таяниб, ҳалол меҳнат қилиб, бошқалар билан адолатли муносабатда бўла олишидир.

Виждон поклиги ва бедорлиги асрлар, замонлар оша инсон маънавиятининг таянч устунларидан бўлиб келмоқда. Жамият ҳаётида адолат ва ҳақиқат, меҳр-шафқат, инсофу диёнат каби тушунчаларни қарор топишида айнан мана шу омилларнинг ўрни ва таъсири беқиёсдир.

И.А.Каримов.

Иймонлилик мезонлари.

Тақво, шарм-ҳаё, ор-номус, виждон, диёнат, меҳр-шафқатлилик, ҳалоллик ва поклик, камтарлик, инсонларга ҳурмат ва бошқалар.

Ўз пешона тери билан ҳалол турмуш кечирадиган инсон ҳаётидан мамнун ва рози бўлиб, қалби ва юраги осойишта, виждони пок, руҳий олами барқарор бўлиб, элнинг ҳурматини қозониб яшайди. Иккинчи томондан, бу дунёда енгил-елпи, ҳар хил нопок йўлларга берилиб, инсоний бурчини унутиб, мол-дунёга интилиб яшаган одам, энг ачинарлиси шуки, ҳаётнинг сўнгида армон ва надоматларга ботиб ўз умрини тугатади.

Ахлоқ-одобни шакллантириш ва ривожлантиришнинг омиллари ва уларнинг тизими.

Халқимизнинг бой маънавий мероси.

Кўҳна ва замонавий маданий ёдгорликларимиз.

Халқ оғзаки ижодининг ноёб дурдоналари.

Ўзбек халқи байрам, урф-оат ва анъаналари.

Она тили-миллатнинг руҳи.

Дин ва ислом дини ривожига улкан ҳисса қўшган мутафаккирлар ижоди.

Оила ва ота-она тарбияси.

Маҳалла-тарбия учоғи.

Мамлакатимиздаги таълим-тарбия тизими.

Шахс – маънавиятини шакллантириш ва ривожлантиришнинг воситалари ва уларнинг тизими.

Электрон ахборот воситалари. Ахборот – коммуникация технологиялари.

Электрон қўлланмалар. Интернет материаллари. Видеоконференциялар.

Оммавий ахборот воситалари.

Радио, телевидение, вақтли нашрлар, рисолалар.

Адабиёт

Мусиқа

Театр

Кино

Рассомлик

Ҳайкалтарошлик

**Эътиқодлилик (Викторина)**

1. **Биринчи Президентимиз Ислом Каримовнинг «Юксак маънавият- енгилмас куч” асарида маънавият тушунчасига қандай таъриф берганлар?**

А) Маънавият - инсонни руҳан покланиш, қалбан улғайишга чорлайдиган, одамнинг ички дунёси, иродасини бақувват, иймон – эътиқодини бутун қиладиган, виждонини уйғотадиган беқиёс куч, унинг барча қарашларининг мезонидир.\*

Б) Маънавият – жамиятнинг, миллатнинг ва ёки айрим бир кишининг ички ҳаёти, руҳий кечинмалари, ақлий қобилияти, идрокини мужассамлаштирувчи тушунча.

С) Маънавият – инсон ахлоқи ва одоби, билимлари, истеъдоди, қобилияти, амалий малакалари, виждони, имони, эътиқоди, дунёқараши, мафкуравийқарашларининг бир-бири билан узвий боғланган, жамият тараққиётига ижобий таъсир этадиган муштарак тизимдир.

Д) Маънавият – инсоннинг маълум даражадаги жисмоний, ақлий, ахлоқий ва руҳий баллоғати ва дунёқарашини ифодаловчи тушунча.

**2. А.Эркаевнинг фикрича «Маънавият – бу ... »**

А) инсон ахлоқи ва одоби, билимлари, истеъдоди, қобилияти, амалий малакалари, виждони, имони, эътиқоди, дунёқараши, мафкуравийқарашларининг бир-бири билан узвий боғланган, жамият тараққиётига ижобий таъсир этадиган муштарак тизимдир.

Б) инсонинг ижтимоий – маданий мавжудот сифатидаги моҳиятидир, яъни инсоннинг меҳр-мурувват, адолат, тўғрилик, софдиллик, виждон, ор-номус, ватанпарварлик, гўзалликни севиш, завқланиш, ёвузликка нафрат, ирода, матонат ва шу каби кўплаб асл инсоний хислатлари ва фазилатларининг узвий бирлик, муштараклик касб этган мажмуидир.\*

С) инсоннинг маълум даражадаги жисмоний, ақлий, ахлоқий ва руҳий баллоғати ва дунёқарашини ифодаловчи тушунча.

Д) инсон қалбида, кўнгил кўзгусида акс этган ҳақиқат нуридир. Маънавият инсон қалбидаги илоҳий нур.

**3. Маънавий мерос - ...**

А) муайян ижтимоий гуруҳ ё қатламнинг, миллат ёки давлатнинг эҳтиёжларини, мақсад ва интилишларини, ижтимоий-маънавий тамойилларини ифода етадиган ғоялар, қарашлар, уларни амалга ошириш учун воситалари тизимидир.

Б) ўтмиш авлоддан кейинги авлодга ворислик асосида қолдирилган, замонда барқарорлик синовидан ўтган, сараланган инсониятнинг ҳозирги ва келгуси тараққиётига хизмат қиладиган моддий ва маънавий маданият мажмуидир.

С) инсон ва инсоният учун аҳамиятли бўлган, миллат, элат ва ижтимоий гуруҳларнинг манфаатлари ва мақсадларига хизмат қиладиган табиат ва жамият ҳодисалари мажмуидир.

Д) узоқ ва яқин ўтмишдаги, ҳозирги даврдаги маънавий жиҳатдан ғоят қимматли, ўчмас из қолдирадиган, мангу яшайдиган инсониятнинг бутун ижтимоий манфаати ва эҳтиёжига, езгуликка хизмат қиладиган умуминсоний маънавий бойликлардир.\*

**4. Маданий мерос - ...**

А) муайян ижтимоий гуруҳ ё қатламнинг, миллат ёки давлатнинг эҳтиёжларини, мақсад ва интилишларини, ижтимоий-маънавий тамойилларини ифода етадиган ғоялар, қарашлар, уларни амалга ошириш учун воситалари тизимидир.

Б) ўтмиш авлоддан кейинги авлодга ворислик асосида қолдирилган, замонда барқарорлик синовидан ўтган, сараланган инсониятнинг ҳозирги ва келгуси тараққиётига хизмат қиладиган моддий ва маънавий маданият мажмуидир.\*

С) инсон ва инсоният учун аҳамиятли бўлган, миллат, элат ва ижтимоий гуруҳларнинг манфаатлари ва мақсадларига хизмат қиладиган табиат ва жамият ҳодисалари мажмуидир.

Д) узоқ ва яқин ўтмишдаги, ҳозирги даврдаги маънавий жиҳатдан ғоят қимматли, ўчмас из қолдирадиган, мангу яшайдиган инсониятнинг бутун ижтимоий манфаати ва эҳтиёжига, езгуликка хизмат қиладиган умуминсоний маънавий бойликлардир.

**5. Қадрият - ...**

А) муайян ижтимоий гуруҳ ё қатламнинг, миллат ёки давлатнинг эҳтиёжларини, мақсад ва интилишларини, ижтимоий-маънавий тамойилларини ифода етадиган ғоялар, қарашлар, уларни амалга ошириш учун воситалари тизимидир.

Б) ўтмиш авлоддан кейинги авлодга ворислик асосида қолдирилган, замонда барқарорлик синовидан ўтган, сараланган инсониятнинг ҳозирги ва келгуси тараққиётига хизмат қиладиган моддий ва маънавий маданият мажмуидир.

С) инсон ва инсоният учун аҳамиятли бўлган, миллат, элат ва ижтимоий гуруҳларнинг манфаатлари ва мақсадларига хизмат қиладиган табиат ва жамият ҳодисалари мажмуидир.\*

Д) узоқ ва яқин ўтмишдаги, ҳозирги даврдаги маънавий жиҳатдан ғоят қимматли, ўчмас из қолдирадиган, мангу яшайдиган инсониятнинг бутун ижтимоий манфаати ва эҳтиёжига, езгуликка хизмат қиладиган умуминсоний маънавий бойликлардир.

**6. Одоб-ахлоқ тамойиллари - ...**

А) ҳар бир инсондаги барча ижобий маънавий-ахлоқий ҳатти-ҳаракатлар

Б) кишиларнинг кундалик ҳаёт фаолиятларида: оилада, маҳаллада, кўча-куйда, жамоат жойлари, меҳнат жамоаларидаги ўзоро муносабатларда намаён бўладиган барча ижобий маънавий-ахлоқий ҳатти-ҳаракатларнинг мажмуидир.

С) мамлакат ва унинг ўз олдига қўйган улуғвор, эзгу ғоялар ва мақсадларни амалга ошириш жараёнида, ва аксинча мамлакат, миллат, инсонлар ҳаёти, келажак тақдири таҳликали ҳолатга тушганда унинг олдини олиш учун миллат, халқ ва унинг вакилларида намаён бўладиган маъсулят ҳисси, маънавий туйғу ва эътиқодининг юксак даражада намаён бўлишидир .\*

Д) аввало, онги юксак, мустақил фикрат оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.

**7. Ахлоқ-одоби белгилари (фазилатлари) - ...**

А) кишиларнинг кундалик ҳаёт фаолиятларида: оилада, маҳаллада, кўча-куйда, жамоат жойлари, меҳнат жамоаларидаги ўзоро муносабатларда намаён бўладиган барча ижобий маънавий-ахлоқий ҳатти-ҳаракатларнинг мажмуидир. \*

Б) аввало, онги юксак, мустақил фикрат оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.

С) мамлакат ва унинг ўз олдига қўйган улуғвор, эзгу ғоялар ва мақсадларни амалга ошириш жараёнида, ва аксинча мамлакат, миллат, инсонлар ҳаёти, келажак тақдири таҳликали ҳолатга тушганда унинг олдини олиш учун миллат, халқ ва унинг вакилларида намаён бўладиган маъсулят ҳисси, маънавий туйғу ва эътиқодининг юксак даражада намаён бўлишидир .

Д) ҳар бир инсондаги барча ижобий маънавий-ахлоқий ҳатти-ҳаракатлар

**8. Комил инсон – ...**

А) Ватанга садоқат, унга хизмат қилиш, юрт тинчлигини асраш, Ватан равнақи учун масъул ва фаол бўлишга ундайдиган ижтимоий, маънавий-ахлоқий фазилатга эга инсонлар.

Б) инсон ва жамият маънавий қиёфасининг мезони.

С) шахс маънавий фазилатининг асосий белгиси.

Д) аввало, онги юксак, мустақил фикрлай оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.\*

**9. Иймон - ...**

А) шахс маънавий фазилатининг асосий белгиси.

Б) инсон ва жамият маънавий қиёфасининг мезони.

С) инсон ҳаёти ва фаолиятига асос бўладиган дунёвий ва диний маънавий-ахлоқий қадриятлар тизими.\*

Д) аввало, онги юксак, мустақил фикрлай оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.

**10. Иймон - арабча сўз бўлиб луғавий маъноси … демакдир.**

А) Ишонч\*

Б) Одоб

С) Билим

Д) Маъно

**11.** **Эътиқод - бу...**

**А)** Одам онги, руҳияти билан боғланиб кетадиган оламдаги нарса, ҳодиса, жараёнларга алоҳида муносабатни қарор топтирадиган маънавий-руҳий ҳолат.

Б) Инсоннинг бирон нарса ва ҳодисага ишончи

С) Сиғиниш

Д) Инсоннинг моддий ёки маънавий бойликларга қизиқиши

12. **Эътиқодлилик бу...**

А) Инсоннинг маънавий руҳий ҳолатининг намоён бўлиши

Б) Инсоннинг муайян мақсад ва қадриятга ишончга эга бўлишлик.

С) Ишонч ва эътиқоднинг мавжудлиги

Д) Инсон талаблари асосида пайдо бўладиган таббий хусусият

**13. Маърифат сўзининг маъноси нима?**

А) Арабча “маъно”, “илдиз” каби маъноларни билдиради.

Б) Юнонча “ишонч”, “ишонмоқ” каби маъноларни билдиради.

С) Арабча “билиш”, “билим”, “таниш” каби маъноларни билдиради.\*

Д) Юнонча “изланиш”, “англаш” каби маъноларни билдиради.

**14. Маърифат – ...**

А) инсон ахлоқи ва одоби, билимлари, истеъдоди, қобилияти, амалий малакалари, виждони, имони, эътиқоди, дунёқараши, мафкуравийқарашларининг бир-бири билан узвий боғланган, жамият тараққиётига ижобий таъсир этадиган муштарак тизимдир.

Б) билим ва илм, уни эгаллаш маъносида у ёки бу инсонинг табиат, жамият, инсон моҳияти ҳақидаги билим ва илмларни эгаллаганлик даражаси ва унга алоқадр бўлган жиҳатларни акс эттирувчи тушунчадир. \*

С) аввало, онги юксак, мустақил фикрлай оладиган, ҳулқ-атвори билан ўзгаларга ибрат бўладиган билимли, маърифатли кишиларни тушунамиз.

Д) Илимга ундовчи чақириқ.

**15.** **«Илм дунёнинг иззати, охиратнинг шарофатидур. Илм инсон учун ғоят олий ва муқаддас бир фазилатдур. Зероки илм бизга ўз аҳволимизни, ҳаракотимизни ойина каби кўрсатур. Зеҳнимизни, фикримизни қилич каби ўткур қилур... Илмсиз инсон мевасиз дарахт кабидур».** Ушбу фикрлар муаллифини белгиланг.

А) Абдулла Авлоний \*

Б) Махмудхўжа Бехбудий

С) Абдурауф Фитрат

Д) Абдулхамид Чўлпон

**16. Ингилиз файласуфи Ф.Бэконга тегишли фикрни топинг?**

А) «Билим – барча кулфатларга қалқон»

Б) «Куч – билим ва тафаккурда»

С) «Билим куч, куч эса билимдадир»\*
Д) Илм дунёнинг иззати, охиратнинг шарофатидур.

**17. Таълим –...**

А) бирор маълумотни кишиларга маълум бир тартибда бериш ва уни ўзлаштириш, қабул қилиш жараёни. \*

Б) ахлоқли, одобли шахснинг билимга чанқоқлиги.

С) Инсонни ички дунёсини ёритувчи маънавий ҳодиса.

Д) Маълумотларни қабул қилиш ва таҳлил этиш.